Асалари оилаларининг баҳорги тафтиши - Agronet.uz\nМуаллиф Агроном 21.03.2020\nМарт ойида водий ҳудудларда ва апрел ойида тоғли ҳудудларда асаларилар оиласининг асосий баҳорги тафтиши бошланади. Баҳорда кун иссиғида (соя жойдаги ҳарорат +14˚C бўлганда) асаларилар оиласи кўриб чиқилади, ундаги озиқ заҳираси, оиланинг катта-кичиклиги ва она арининг бор-йўқлиги кўз билан чамалаб аниқланади.\nБунинг учун уянинг марказидан битта ром чиқариб кўрилади. Уяда она арининг йўлиги оила нормал ҳолатда эмаслигини кўрсатади. Озиқ (асал ва перга) етарли даражада бўлса, катта оилаларда она ари феврал ойидан баъзан январ ойидан бошлаб тухум қўя бошлайди.\nАсаларичи арилар билан ишлаганда эгнига оқ ҳалат, юзига тўр кийиб олиши, асалариларни супуриб тушириш учун чўтка, кўчирадиган яшик ва унинг ичида бир нечта бўш ром бўлиши керак.\nИш бошлаш олдидан ўткир ҳидли овқат (саримсоқ, пиёз) емаслик керак. Ҳар гал қўлни ва исканани ювиш керак. Асаларилар билан тинч ишлаш лозим, кескин ҳаракатлар уларни безовта қилади.\nДориланган запас арихонага асаларилар қоқиб туширилади, улар қишлаган арихонадан ромларни искана билан тозалаб кўчирилади. Арихонада асаларилар иккала томонини қоплаб олишига етадиган миқдорда ром қолдириш керак. Агар уяларни текшираётганда арихонада тухум, ёш личинкалар борлиги аниқланса, бу ерда она ари бўлади.\nОна ари бўлмаган оилаларни она ари бор бошқа кичик оилаларга қўшиб қўйиш керак. Асаларилардан бўшатилган арихоналарни кавшарловчи лампалар билан куйдирилади. Деворларини искана билан қириб, кул суви ёки ёғоч кули билан ювилади, кейин офтобда қуритилади. Қишлов вақтида арихонанинг ичида совуқда ўлган кўпгина ари бўлиши мумкин, улар ерга кўмиб ташланади.\nМаълумки ёз даврида ишчи асаларилар бир ой яшайди. Қишловдан чиққан асалариларнинг ёши эса 6-7 ойдан ошади. Асаларилар организми айниқса қиш вақтида жуда қариб кетади. Қишлаган эски ишчи асалариларни баҳорда ёш арилар билан алмаштириш иши 30 кунга чўзилади. Қишлаган эски арилар қанча тез ўлса, бундай оила шунча тез кучсизланади. Шунинг учун асалари оилалари қишдан нормал чиқиши ва ривожланиши учун эрта баҳорда қулай шароит яратиш, яни уларни энг аввало, озиқа билан таъминлаш керак.


Гўшт ўрнини босадиган маҳсулотлар - Zamin.uz\nГўшт ўрнини босадиган маҳсулотлар\nAмерикалик диетолог Дон Блатнер (Dawn Blatner) гўштсиз соғлом овқатланиш ва оқсил танқислигини ҳис қилмаслик йўлларини маълум қилди. Бу ҳақда «Yahoo Life» хабар берди.\nМутахассиснинг сўзларига кўра, вегетарианлар, веганлар ва бирор сабабга кўра таомномасидаги гўшт миқдорини камайтиришга қарор қилган кишилар ҳар сафар овқатланганда ҳеч бўлмаганда битта таом таркибида ўсимлик оқсили бўлишини назорат қилиши зарур.\nКундалик оқсил миқдорини ҳисоблаш учун Блатнер вазнни 1,26 га бўлишни маслаҳат беради. Чиққан натижа ҳар куни истеъмол қилишингиз керак бўлган оқсилнинг граммдаги миқдорига тўғри келади. Формуладан келиб чиқадиган бўлсак, масалан, 68 килограмм вазнда кунига тахминан 54 грамм, фаол ҳаёт тарзида эса сал кўпроқ оқсил истеъмол қилиш керак.\nҲар ҳафта битта вегетарианча таомни тановул қилинг. Йил охирига келиб еб кўрган рецептларингиз сони 50 дан ошиб кетади. Улардан баъзилари шу даражада оддий ва мазали бўладики, уларни мунтазам равишда истеъмол қила бошлайсиз.\nЎсимлик оқсилининг энг бой манбаларидан бири сейтан бўлиб, крахмали ювилган буғдой унидан тайёрланган Шарқий Осиё таомидир. 100 грамм сейтан таркибида 25 грамм оқсил мавжуд. Унга ферментланган соядан тайёрланадиган Индонезия темпеси рақобатлик қила олади. Бир стакан темпенинг тўртдан уч қисмида 20 грамм оқсил мавжуд.\n«Мен темпени яхши кўраман, чунки ферментация туфайли енгил ҳазм бўлади ва гўштли тузилишга эга», — дейди Блатнер.\nУнинг сўзларига кўра, шунингдек, тофу, эдамамэ, ясмиқ, ловия, ерёнғоқ, хамиртуруш, дуккаклилар, бодом, полба, сули, киноа ва нўхат оқсилга бой. “Замин” янгиликларини “Telegram”да кузатиб боринг\nЯнгиликлар » Ҳаёт тарзи » Гўшт ўрнини босадиган маҳсулотлар


Олий суд Усмонов аризасини рад қилди\n28 январ 2021, Тошкент вақти: 07:09\nБи-би-си мухбири Ўринбой Усмонов иккинчи инстанция суди қароридан қониқмаганини, келажакда ўзининг тўла оқланишидан умид узмаганини айтади.\nТожикистон Олий суди коллегияси Сўғд вилоят судининг Би-би-си мухбири Ўринбой Усмоновга нисбатан ҳукмини ўзгартишсиз қолдирди. “Экстремистик гуруҳлар фаолияти ҳақида ҳуқуқ-тартибот идоралари ходимларини огоҳ этмаганлик” ва “уларга ёрдам берганлик”да айбланган Ўринбой Усмонов шу йилнинг 14 октябрида Сўғд вилоят суди ҳукми билан 3 йилга озодликдан маҳрум бўлган, аммо бу мамлакатда қабул қилинган “Авф тўғрисида”ги қонунга мувофиқ суд залидан озод қилинган эди.\n30 ноябр куни эрталаб Тожикистон Олий маҳкамасининг коллегия суди Ўринбой Усмоновнинг Сўғд вилоят суди ҳукми устидан кассация тартибидаги аризасини кўриб чиқди.\nКуннинг биринчи қисмида чиқиши тингланган давлат қораловчиси Собитжон Исабоев вилоят суди ҳукми ўз кучида қолдирилишини сўради.\n- Яҳёхон Раҳмонхўжаев кўрсатмаларида Ўринбой Усмоновнинг жиноят содир қилганига оид баҳсга асос қолдирмайдиган далиллар йиғилганини назарга олган ҳолда, Сўғд вилоят судининг Усмоновга нисбатан чиқарган ҳукми ўз кучида қолдирилишини сўрайман, - деди жумладан давлат қораловчиси Исабоев.\nБи-би-си Жаҳон хизматининг Сўғд вилоятидаги мухбири Ўринбой Усмонов шу йилнинг 13 июн куни Тожикистонда фаолияти тақиқланган Ҳизбут-Таҳрир диний ташкилотига аъзолик айби билан ҳибсга олинганди.\nДастлабки тергов жараёнларида унга қўйилган айблов ўз исботини топмагач, Усмонов ушбу ташкилотга алоқадорлик айби билан маҳкамага тортилганди.\nЎринбой Усмонов ўзининг айбсиз эканини ва Ҳизбут-Таҳрирга алоқадорлик борасидаги иқрорлик кўрсатмаси эса қийноқлар асосида олинганини айтганди.\nШу йилнинг 14 октябрида Сўғд вилоят суди ҳукми билан Ўринбой Усмонов 3 йилга озодликдан маҳрум этилган, аммо бу мамлакатда қабул қилинган “Авф тўғрисида”ги қонунга мувофиқ суд залидан озод қилинган эди.\nЖурналистнинг адвокатлари Файзинисо Воҳидова ва Абдуқаюм Юсупов ҳимоясидаги Усмонов “журналистика соҳасидаги касбий фаолияти учун жазоланган”ини ва бу эса мутлақо ноқонуний эканини таъкидлаган эдилар.\nЎз навбатида Би-би-си мухбири Ўринбой Усмонов Сўғд вилоят суди ҳукми бекор қилинишини сўраб, Тожикистон Олий судига кассация тартибидаги ариза билан мурожаат қилган эди.\n30 ноябр куни унинг аризасини ўрганиб чиққан Тожикистон Олий маҳкамасининг коллегия суди ҳайъати Сўғд вилоят суди ҳукмини ўз кучида қолдирди.\n- Суд коллегияси суднинг биринчи инстанцияси чиқарган ҳукмни ўзгартириш учун асос топмади. Шуни назарга олган ҳолда, Тожикистон Жиноят-процессуал кодексининг 371-моддасига биноан коллегия суди Сўғд вилоят судининг 14 октябрда Ўринбой Усмоновга нисбатан чиқарган ҳукмини ўзгартишсиз қолдиришга қарор қилди. Шунингдек, Усмонов ва ҳимоячиларнинг кассация тартибидаги аризалари ҳам эътиборсиз қолдирилсин, - деди коллегия суди қарорини ўқиб эшиттирган Тожикистон Олий суди судяси Санобар Холова.\nБи-би-си мухбири Ўринбой Усмонов коллегия суди қарорини “адолатсиз”, дея баҳолади.\n- Айбим йўқлигини билган ҳолда, ундан юқорироқ суд инстанцияларига ариза билан мурожаат қиламан, албатта шикоят аризаси ёзаман. Чунки мен олдиндан такрорлаб келганман, менинг ҳеч қандай айбим йўқ, ҳеч қанақа жиноят содир этмаганман. Ҳақиқат эгилади, лекин синмайди. Мен ҳақиқатнинг ғалаба қозонишига ишонаман, - деди Би-би-си мухбири Ўринбой Усмонов.\nАснода Усмоновнинг адвокати Абдуқаюм Юсупов бугунги суд қарори ўзи учун кутилган ҳодиса бўлганини таъкидлади.\n- Иш тажрибамдан келиб чиққан ҳолда, суднинг иккинчи инстанцияси қабул қилган қарор мен учун кутилган ҳодиса эди. Лекин биз бугунги кунда республика қонунчилиги доирасида Олий суд раёсатига яна шикоят аризаси билан мурожаат қилишга ҳақлимиз. Бордию бу гал ҳам кассация тартибидаги аризамиз қондирилмаса, у ҳолда БМТнинг Женевадаги Инсон ҳуқуқлари бўйича қўмитасига ариза ёзамиз, - деди адвокат Юсупов.\nШу ўринда айтиш лозимки, бугун Олий суд коллегиясида Ўринбой Усмоновнинг иши кўриб чиқилишидан бир неча соат олдин Европада Хавфсизлик ва ҳамкорлик ташкилотининг матбуот эркинлиги масалалари бўйича вакили Дуня Миятович Тожикистон Олий суди раиси Нусратулло Абдуллоев билан учрашганди.\nУчрашувдан сўнг суд залида журналистлар билан бирга суд жараёнининг биринчи қисмини кузатган Миятович хоним “Усмонов оқланишига умид қилиши”ни айтганди.


02 декабр 2021, Тошкент вақти: 08:27\nЖанубий Қозоғистон вилоятидаги Қорабулоқ қишлоғида 35 мингдан зиёд аҳоли яшайди. Қишлоқ аҳлининг деярли юз фоизи ўзбеклардан иборат. Қорабулоқликлар, асосан, қишлоқ хўжалиги орқасидан тирикчилик қилади.\nҚишлоқ аҳлининг сўзларига кўра, бир пайтлар бу ерда мингдан ортиқ булоқ бўлган. Уларнинг суви қора рангда бўлгани учун қишлоқ Қорабулоқ номини олган.\nҚорабулоқлик тарихчи Абдумавлон Далабой ўғлининг таъкидлашича, қишлоқ етти минг йиллик тарихга эга. Ҳозирги Сайрам, қадимги Исфижоб шаҳри атрофида жуда кўп кентлар бўлган. Бу кентларнинг энг каттаси Қорабулоқ бўлган.\nҚорабулоқ қишлоғи ҳокимлиги маълумотларига кўра, бу ерда 35 мингдан зиёд аҳоли яшайди. Уларнинг қарийб юз фоизи, тўғрироғи 99,9 фоизи ўзбеклардир. Қишлоқ ҳудудида 7 та ширкат хўжалиги, 400 га яқин деҳқон хўжалиги бор. Рўйхатга олинган ишсизлар сони 29 кишини ташкил этади.\nҚишлоқдаги “Сайрам қопқа” даҳаси хотин-қизлар қўмитаси раиси Победа Абдуазимова Қорабулоқда аёллар эркакларга кўра фаолроқлигини таъкидлади. Хусусан, қишлоқдаги мактаблар ўқитувчиларининг 70 фоизи, тиббиёт ходимларининг 60 фоизи хотин-қизлардир. Тадбиркорларнинг 80 фоизи ҳам аёллар ҳисобланади.\nҚорабулоқдаги 13 мактабнинг барчасида таълим ўзбек тилида олиб борилади. Бироқ, ўқитувчи Шабоҳат Ибрагимованинг айтишича, таълим жараёнида қозоқ ва рус тилларига катта эътибор қаратилади. Ўзбек мактаблари бўлса ҳам ягона тест синовлари қозоқ тилида ўтказилади.\nҚорабулоқлик қариялар ўзбекона урф-одатлар унутилиб кетаётганидан ташвишда. Улар мавжуд урф-одатларнинг ярмидан кўпи унутилиб кетганини айтмоқда.\nҚорабулоқликларнинг ҳам ўзига хос муаммолари бор. Улардан бирининг билдиришича, 1992 йилда қишлоқда тарихий музей ташкил этишга ҳаракат қилган. Бироқ турли баҳоналар кўрсатган маҳаллий ҳокимликдан кўмак олишнинг имкони бўлмаган.\n“Ўзбекистонда катта опамнинг икки ўғли яшайди. Уч йилдан буён борди-келди қила олмаймиз. Боришга ҳаракат қиламиз, лекин чегарадан ўтиш ташвишларидан чўчиймиз. Қолаверса, Ўзбекистон телевидениеси кўрсатувларини кўргимиз келади. Аммо бизда бу кўрсатувлар олиб кўрсатилмайди”, - дейди қорабулоқлик аёллардан бири.\nҚорабулоқ қишлоғи ҳокимлиги бош мутаххасиси Абдушукур Режаметовнинг айтишича, қишлоқда туғилиш даражаси жуда юқори. Ўтган йили Қорабулоқда 1126 та, жорий йилнинг 10 ойида 980 нафар чақалоқ дунёга келган.


Янги Ўзбекистоннинг янги сиёсати — мамлакат, минтақа ва дунё тараққиёти ва фаровонлигига салмоқли ҳисса - Халқ сўзи\n10:09 24 Июль 2020 Сиёсат\nЎзбекистон ҳаётида сўнгги йилларда оламшумул, кенг кўламли ўзгаришлар амалга оширилмоқда. Ўз навбатида, халқаро ҳамжамият мамлакат иқтисодиётининг либераллаштирилиши, яқин ва қўшни давлатлар билан ўзаро ишончнинг мустаҳкамланиши ёхуд минтақада барқарор тараққиёт кафолати бўлган Афғонистонни Марказий Осиё кенг макони иқтисодий ҳаётига фаол интеграциялашувини таъминлашдаги амалий қадамларни Президентимиз Шавкат Мирзиёев номи билан бевосита боғлиқ эканини қайд этмоқда.\nБугун БМТ, Инсон ҳуқуқлари бўйича халқаро тузилмалар минбарларидан Ўзбекистонда инсон ҳуқуқлари ва оммавий ахборот воситалари мустақиллигини таъминлаш, мажбурий меҳнатга чек қўйиш ҳамда очиқ сиёсат юритиш бўйича эришилаётган натижалар ҳақли эътироф этилмоқда.\nХусусан, мамлакат ичидан туриб ушбу ислоҳотлар самарасига бевосита гувоҳ бўлаётган хорижий давлатларнинг Ўзбекистондаги дипломатик миссиялари раҳбарлари «Дунё» АА мухбири билан суҳбатда минтақавий ва халқаро муносабатларда туб бурилиш палласига айланаётган ушбу жараёнларни қуйидагича баҳолади.\nАҳмад Ҳолид ЭЛМИЙ, Афғонистон Ислом Республикасининг Ўзбекистон Республикасидаги Фавқулодда ва мухтор элчиси:\n— Ўзбек ва афғон халқларини яқин қўшничилик ва азалий дўстлик ришталари боғлаб туради. Ана шу жиҳатлар бугунги кунда кўплаб масалалар бўйича яқин мулоқотни давом эттириш имконини бермоқда.\nЎзбекистон ўз мустақиллигига эришган кундан бошлаб Афғонистон билан яқин ҳамкорлик қилиб келмоқда. Ўтган йиллар мобайнида бу муносабатлар юқори даражага кўтарилди ва Афғонистон Ислом Республикаси ўзининг ташқи сиёсатида Ўзбекистон Республикаси билан дўстлик тамойилларини устувор йўналиш сифатида белгилаб олди.\nАфғонистон Президенти таъкидлаганидек, Ўзбекистон билан дўстлик ва ҳамкорлик алоқалари мамлакатнинг бошқа давлатлар билан бўлган муносабатлари учун ёрқин намуна бўлиши керак.\nАйни пайтда мамлакатларимиз ўртасида савдо-иқтисодий, транспорт, инфратузилма ва бошқа соҳаларга оид 30 дан зиёд битим ва шартнома амал қилмоқда.\nШунингдек, икки мамлакатнинг жуғрофий жойлашуви, ривожланган халқаро транспорт даҳлизларининг мавжудлиги ва бошқа омиллар натижасида ўзаро савдо айланмасини 1,5 миллиард долларга етказиш борасидаги ишлар амалга оширилмоқда.\nБундан ташқари, Афғонистон Ислом Республикаси Президенти Муҳаммад Ашраф Ғани ва Ўзбекистон Республикаси Президенти Шавкат Мирзиёевнинг олий даражадаги учрашувлари, уларда эришилган келишувлар мамлакатларимиз ўртасидаги ўзаро манфаатли иқтисодий ҳамкорликни янада ривожлантириш ва кенгайтиришга хизмат қилмоқда.\nАфғонистон учун муҳим аҳамиятга эга бўлган «Сурхон-Пули-Хумри» электр узатиш лойиҳаси ва «Мозори-Шариф – Ҳирот» йўналишида темир йўл қуриш лойиҳаларини амалга оширишдаги саъй-ҳаракатлар афғон халқининг келажагига Ўзбекистон бефарқ эмаслигидан далолат беради.\nАфғонистон Ўзбекистон раҳбариятининг афғон инқирозини тинч йўл билан ҳал этиш, мамлакатда барқарорликни таъминлаш, уни минтақавий сиёсий ва иқтисодий жараёнларга интеграция қилиш, афғонлараро тинчлик музокараларини илгари суриш ҳамда минтақавий келишув борасида олиб бораётган сиёсатини юқори баҳолайди.\nИброҳим ЖУНУСОВ, Қирғизистон Республикасининг Ўзбекистон Республикасидаги Фавқулодда ва мухтор элчиси:\nШуни алоҳида таъкидлашни истардимки, мамлакатларимиз ўртасида сўнгги йилларда ўзаро саъй-ҳаракатлар ва муштарак интилишлар асосида мустаҳкамланган муносабатлар ўзаро қўллаб-қувватлаш, мустаҳкам дўстлик, яхши қўшничилик ва стратегик шериклик тамойилларига асосланган ҳолда нафақат мамлакатларимизнинг, балки Марказий Осиё минтақасининг умумий манфаатларига хизмат қилмоқда.\nПандемияга қарамай, давлат раҳбарлари кенг кўламли масалалар, жумладан, коронавирус инфекцияси кенг тарқалишининг олдини олиш бўйича қўшма чора-тадбирлар тўғрисида доимий мулоқотлар олиб бормоқда.\nҚардош Қирғизистон ва Ўзбекистон халқлари мамлакатлар ўртасида қарор топган дўстона ва яхши қўшничилик муносабатларидан келиб чиқиб, бир-бирларига ҳар доим ёрдам кўрсатиб келган. Икки давлат раҳбарлари яқинда бўлиб ўтган телефон орқали суҳбат чоғида ўзаро инсонпарварлик ёрдамлари учун миннатдорлик изҳор этдилар.\nҚайд этиш жоиз, Қирғизистон – Ўзбекистон ҳамкорлигини янада мустаҳкамлаш Қирғизистон ташқи сиёсатининг устувор йўналишларидан бири ҳисобланади. Ҳозирги кунда барча давлатлараро масалалар ўзаро манфаатли шартларда ва томонларнинг нуқтаи назарларини ҳисобга олган ҳолда ҳал қилинмоқда. Қирғизистон Ўзбекистон билан нафақат ўзаро, балки кўп томонлама ҳамкорликни ривожлантиришдан манфаатдор. Томонларнинг Қирғизистон-Ўзбекистон чегараларини делимитация қилиш бўйича олиб борган ишларида ижобий динамика қайд этилди ва бу, шубҳасиз, Қирғизистон ва Ўзбекистоннинг чегарадош минтақалари ўртасидаги ҳамкорликни янада чуқурлаштиришга ижобий таъсир кўрсатди. Яқин келажакда икки томонлама ҳамкорлик бўйича ҳукуматлараро қўшма комиссия, Қирғизистон ва Ўзбекистон Бош вазирлари иштирокида чегара хизматлари раҳбарлари кенгашининг мажлиси, шунингдек, Жогорку Кенеш билан Олий Мажлис ўртасидаги ҳамкорлик бўйича парламентлараро комиссия йиғилишлари ўтказилиши режалаштирилган.\nУмумий саъй-ҳаракатларимиз ва давлат раҳбарларининг сиёсий иродаси туфайли олий ва юқори даражадаги учрашувлар, алоқалар ҳар томонлама ва ўзаро манфаатли ҳамкорликни мустаҳкамлашга хизмат қилаётганини мамнуният билан таъкидлаш зарур. Сўнгги йилларда Қирғизистон ва Ўзбекистон саъй-ҳаракатлари билан яхши қўшничилик ва стратегик шериклик муносабатлари сифат ва мазмун жиҳатидан мутлақо янги босқичга кўтарилганини тан олиш керак.\nЯқинда Президент Сооронбай Жээнбеков аҳоли билан учрашуви чоғида «Узоқ қариндошдан кўра яқиндаги қўшни яхшироқдир. Қирғиз ва ўзбек халқлари асрлар давомида ёнма-ён, аҳил ва дўст бўлиб яшаб келган. Икки мамлакат нафақат жуғрофий жиҳатдан бир-бирига яқин, бизда ягона тарих, ягона дин, битта тил ва ўхшаш анъаналар мавжуд", - дея қайд этди.\nҚирғизистон Президенти сўнгги йилларда икки давлат нафақат савдо-иқтисодий, балки маданий-гуманитар алоқаларни ҳам фаол ривожлантираётганини таъкидлади.\n“Президент Шавкат Мирзиёевнинг давлат раҳбари сифатидаги фаолияти бошланиши билан Қирғизистон ва Ўзбекистон ўртасидаги дўстлик, яхши қўшничилик мустаҳкамланмоқда. Биз ўзаро манфаатли муносабатларни сақлашга интиламиз, барча муаммоларни биргаликда ҳал қиламиз. Фарзандларимиз ва мамлакатимиз келажаги учун қўшни давлатлар билан дўстликни мустаҳкамлаш сиёсатини давом эттирамиз", - деди Президентимиз Сооронбай Жээнбеков.\nСодиқ ИМОМИЙ, Тожикистон Республикасининг Ўзбекистон Республикасидаги Фавқулодда ва мухтор элчиси:\n– Ўзбекистон Республикаси Президенти Шавкат Мирзиёев томонидан олиб борилаётган конструктив ички ва ташқи сиёсат туфайли дўст Ўзбекистон ҳаётнинг барча жабҳаларида туб ўзгаришлар йўлида дадил қадам ташламоқда.\nТўрт йил олдин эълон қилинган ва муваффақиятли амалга оширилаётган халқ билан мулоқот тамойили ушбу ислоҳотларнинг жамият томонидан қатъий қўллаб-қувватланишини таъминлади. Жамиятнинг ҳар бир аъзоси нафақат ривожланишнинг келажакдаги модели ҳақида ўз фикрларини билдириш, балки ислоҳотлар жараёнида фаол иштирок этиш имкониятига эга бўлди.\nШу сабабли бугун ишонч билан айта оламизки ўтган давр мобайнида Ўзбекистонда самарали фуқаролик жамияти институтлари билан дунёга очиқ ривожланаётган мамлакат сифатида мустаҳкам платформа шаклланди.\nЎзбекистоннинг янги сиёсати бизнинг умумий уйимиз – Марказий Осиёда биргаликдаги маданий ва маънавий қадриятларимизга, мамлакатларимиз ва халқларимиз манфаатларига мос келадиган умумий имкониятларга асосланган янги ҳамкорлик муҳитини шакллантиришга ёрдам бермоқда.\nБиз буни узоқ муддатли истиқболга йўналтирилган стратегик шерикликка асосланган Тожикистон – Ўзбекистон муносабатлари муваффақиятли ривожланаётгани мисолида ҳам кўришимиз мумкин.\nТожикистон Республикаси Президенти Имомали Раҳмон ўтган йилги парламентга йўллаган мактубида ўзбекистонлик ҳамкасбининг шахсий ҳиссаси ва ролини алоҳида таъкидлаб, унинг Марказий Осиёдаги барча халқларнинг интилишларига мос келадиган сиёсатини юқори баҳолади.\nБиз, самимий дўстлар ва яхши қўшнилар сифатида биродарларимизнинг ютуқларидан хурсандмиз ва, ўз навбатида, ижобий ўзгаришларнинг ортга қайтмаслигини таъминлаш, тарихий кўп қиррали алоқаларимизнинг гуллаб-яшнаши учун уларни янги имкониятлар билан тўлдириш учун барча имкониятни ишга солишга тайёрмиз.\nЯзгули МАММEДОВ, Туркманистоннинг Ўзбекистон Республикасидаги Фавқулодда ва мухтор элчиси:\n– Халқларимизнинг азалий қардошлик ва яхши қўшничилик ришталари, шунингдек, умумий тарих, тил, маданият, урф-одат ва анъаналари тарихи узоқ ўтмишга бориб тақалади. Шу сабабли Туркманистон сўнгги йилларда қардош мамлакатда рўй бераётган ижобий ўзгаришларни хайрихоҳлик билан қарши олмоқда.\nЎзбекистон Республикасида «очиқ эшиклар» сиёсати эълон қилингани ва Президент Шавкат Мирзиёев раҳбарлигида изчил кенг кўламли ислоҳотлар бошланганидан бери аҳоли турмуш даражаси ва иқтисодий ўсишнинг юқори суръатларини таъминлашга қаратилган чора-тадбирлар амалга оширилиб, мамлакатда мисли кўрилмаган ўзгаришлар рўй бермоқда ва давом этмоқда.\n2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясининг асосий қоидаларини амалга оширишда юқори суръатлар мавжудлигини алоҳида таъкидлашни истардим. Қардош туркман халқининг вакили сифатида «Обод қишлоқ», «Обод маҳалла», «Ҳар бир оила – тадбиркор», «Ёшлар – бизнинг келажагимиз», «Беш ташаббус» каби муҳим дастурларни амалга ошириш доирасида олиб борилаётган туб ислоҳотларнинг ижобий самараларини кўриш менга катта мамнуният бағишлайди.\nМаълумки, ўзаро манфаатли ҳамкорлик ва минтақавий шерикликни мустаҳкамлаш Марказий Осиё давлатларининг ташқи сиёсат стратегияларининг ажралмас қисми ҳисобланади.\nШу нуқтаи назардан, Ўзбекистон Марказий Осиё минтақасини ўз ташқи сиёсатининг асосий устувор йўналиши сифатида белгилаши, шунингдек, давлатнинг фаол минтақавий сиёсати дунё миқёсида тобора кўпроқ эътиборни жалб қилмоқда.\nБугунги кунда икки давлат раҳбарлари – Туркманистон Президенти Гурбангули Бердимуҳамедов ва Ўзбекистон Президенти Шавкат Мирзиёевнинг кучли сиёсий иродаси, қардошлик муносабатлари туфайли мамлакатларимиз ўртасидаги алоқалар стратегик шериклик даражасига кўтарилди ва муболағасиз айтиш мумкинки, ўзаро манфаатли ҳамкорлик мисли кўрилмаган даражада жадал ривожланмоқда.\nЭнергетика, транспорт, муҳандислик, қишлоқ ва сув хўжалиги каби кўплаб соҳаларда мамлакатларимиз ўртасидаги манфаатли ҳамкорликнинг кенг доираси Туркманистон билан Ўзбекистон ўртасидаги муносабатлар ҳар қачонгидан кучлироқ эканидан далолат беради.\nБиз Ўзбекистон бугун жадал ривожланиб бораётганидан чин дилдан мамнунмиз. Мамлакатнинг янада равнақ топиши ва ўзбек халқи фаровонлигининг ошишига қаратилган кенг кўламли ижтимоий-сиёсий ва ижтимоий-иқтисодий ислоҳотларнинг юксак суръатларда давом этаётгани айни ўзгаришлар йўналишларидандир.\nЎзбекистон Республикаси раҳбариятига дипломатик ваколатхонамиз фаолиятини ҳар томонлама қўллаб-қувватлагани учун ўз миннатдорлигимизни билдираман, мамлакат равнақига қаратилган барча ишларда муваффақиятлар, қардош ўзбек халқига эса фаровонлик, тинчлик ва Туркманистон – Ўзбекистон дўстлигининг абадий бўлишини тилайман.\nСзян ЯН, Хитой Халқ Республикасининг Ўзбекистон Республикасидаги Фавқулодда ва мухтор элчиси:\n– Сўнгги тўрт йилда Президент Шавкат Мирзиёев раҳбарлигида турли соҳаларда қисқа, ўрта ва узоқ муддатли истиқболга мўлжалланган кўплаб стратегиялар, концепциялар ва чора-тадбирлар ишлаб чиқилган бўлиб, улар мамлакатнинг улкан салоҳиятини очиб берди.\nБиз мамлакатда жадал ижтимоий-иқтисодий ривожланишнинг гувоҳи бўлмоқдамиз, ташқи дунёга очиқлик ошмоқда, Ўзбекистоннинг минтақадаги ва умуман дунёдаги ўрни ва мавқеи сезиларли даражада мустаҳкамланмоқда.\nТаъкидлаш жоиз, сўнгги йилларда Хитой Халқ Республикаси Раиси Си Цзинпин билан Ўзбекистон Республикаси Президенти Шавкат Мирзиёевнинг стратегик раҳнамолиги остида Хитой – Ўзбекистон муносабатлари жадал ривожланмоқда.\nИкки мамлакат ўртасидаги эпидемияга қарши ҳамкорлик алоқаларимиз юксак даражада эканини яна бир бор намойиш этди. Биз бир-биримизга маънавий ва гуманитар ёрдам кўрсатдик.\nБир гуруҳ хитойлик тиббиёт ходимлари Ўзбекистонга ташриф буюрди. Мингга яқин хитойлик мутахассис қўшма лойиҳаларни амалга ошириш ва мамлакат иқтисодиётини янада ривожлантиришга кўмаклашиш учун чартер рейсларда Ўзбекистонга келди.\nВабо билан ёнма-ён туриб курашаётган халқларимиз ҳар қандай қийинчиликларни албатта енгиб, якуний ғалабани қўлга киритишига ва дўстона муносабатларимиз мамлакатларимиз ва халқларимиз фаровонлиги учун янада мазмунли ва чуқурроқ бўлишига ишончимиз комил.\nЭдуардс Стипрайс, Европа Иттифоқининг Ўзбекистондаги делегацияси раҳбари, элчи:\n- Мен Ўзбекистонда 2016 йил сентябрь ойида фаолиятимни бошлаганимда, кўп жиҳатдан ташқи дунёдан ҳимояланган давлатни кўрган эдим. Ишлаш усуллари ҳам илғор эмасди.\nАммо сўнгги тўрт йил давомида биз мамлакатда амалга оширилаётган оламшумул воқеалар ва кенг кўламли ўзгаришларни кузатиб бориш имкониятига эга бўлмоқдамиз. Биз Ўзбекистонда давлат институтларини босқичма-босқич демократлаштириш жараёнини амалда кўриб турибмиз. Фуқаролик жамияти соҳасида бу ўзгаришлар асосан инсон ҳуқуқларини таъминлашга тааллуқли бўлмоқда. Шуни таъкидлаш керакки, авваллари ушбу мавзу ҳақида гапирилмас эди. Энди эса уни очиқ ва эркин муҳокама қилиш, мавжуд муаммоларга амалий ечимлар таклиф қилиш мумкин. Менимча, бу жуда ва жуда муҳимдир.\nДавлат идоралари ва вазирликларда ўрта бошқарув даражасидаги ходимларга кўпроқ ваколатлар берилаётгани ҳақида ҳам тўхталиш керак. Шунингдек, ҳудудлардаги ишларни жонлантириш учун уларнинг ҳам ваколатлари оширилаётгани эътиборга молик. Бу жараёнлар ҳали давом этади.\nБиз иқтисодиётни либераллаштириш жараёнини кузатмоқдамиз, қишлоқ хўжалигидаги улкан ислоҳотларни кўрмоқдамиз. Европа Иттифоқи мазкур ўзгаришларга, жумладан, қишлоқ хўжалигини бюджет томонидан бевосита қўллаб-қувватлаш дастури доирасида ҳам кўмак бермоқда.\nШу ўринда фаолиятим доирасида эътиборимни тортган яна бир жиҳатга тўхталмоқчиман.\nМен мамлакатга энди келган пайтларим Ўзбекистон масъул ходимлари билан мулоқот қилиш жуда ҳам расмий тусда йўлга қўйилган эди. Масалан, ҳар қандай маълумот алмашинуви фақат дипломатик ноталар ёрдамида амалга ошириларди. Шу боис 2017 йилнинг ўрталарида бир вазирлик раҳбарининг ўринбосаридан электрон почта манзили ва мобил телефон рақами кўрсатилган ташриф қоғозини олганимда мен жуда ҳам катта ҳайратга тушган эдим.\nХалқ манфаатлари йўлидаги лойиҳаларни амалга оширишга ёрдам беришимиз мумкин бўлган масъул ходимлар билан бевосита ҳамкорлик қилишда катта ютуқларга эришдик. Бугун расмий рухсатни кутмасдан ҳар қандай масалани тўғридан-тўғри муҳокама қилишимиз мумкин бўляпти. Бу эса биргаликдаги ишлар самарадорлигини оширишга катта имкониятлар очмоқда.\nПандемия шароитида бундай муносабатлар ўзининг долзарблигини намойиш этди. Эски иш услублари билан бугун кўплаб амалий масалаларга ечим топиб бўлмасди. Янги шароитларда эса биз тўғридан-тўғри, шу жумладан видеоконференциялар орқали боғланиш имкониятига эга бўляпмиз.\nБугун Ўзбекистон билан кенгайтирилган шериклик ва ҳамкорликка оид шартнома бўйича музокаралар айнан шу тарзда ўтмоқда. Биз Ўзбекистон ва жаҳондаги пандемия оқибатида юзага келган чекловларга қарамасдан турли масалаларни тезкорлик билан ҳал қилиш учун зарур кўникмаларга эга бўлдик.\nМен Европа Иттифоқининг Ўзбекистон билан келгусидаги ҳамкорлигига катта ишонч билан боқаман. Европа Иттифоқининг янги бюджети амалга ошириладиган навбатдаги етти йил давомида Ўзбекистон ва Марказий Осиё минтақасида биргаликда кўплаб лойиҳаларни ҳаётга татбиқ қиламиз.\nВа, албатта, мен Ўзбекистоннинг жанубий қўшниси Афғонистондаги вазиятни барқарорлаштириш ва иқтисодиётни қайта тиклаш жабҳасидаги ҳамкорлигимизга катта умид билан қарайман. Ушбу мамлакатда яқин келажакда, албатта, тинчлик ва осойишталик қарор топади.


08 май 2021, Тошкент вақти: 09:13\nhttp://tbn0.google.com/images?q=tbn:HfLyFT2L8g8hYM:http://www.msu.uz/img/news2_2809.jpg Одамлар тез-тез ўзларига бериб турадиган бу савол остида яқинда “Моҳият” газетасида ўзбекистонлик бир ҳамкасбимиз мақола ёритди. Мустақиллик байрами олдидан битилган мақолада муаллиф ортда қолган 17 йил ичида Ўзбекистон ёнилғи ва ғалла мустақиллигига эришгани, бу кунларга осонликча етилмагани тўғрисида фикр юритган.\nОлма ўрик бўлолмайди. Ўрик дарахти шафтоли тугмайди. Бу табиат қонуни.\nЖамиятнинг қонуниятлари бошқачароқ. Жамиятда кўз очиб юмгунча ақл бовар қилмас ўзгаришлар юз бериши мумкин.\nФарғоналик Тешабой ака ўша ўзгаришлар тўғрисида гапириб: “Мустақиллигимизга 17 йил бўлаëтган бўлса, унинг одамларга берган имкониятлари бор. Мен бундан ҳеч қачон юз ўгирмайман, кўз юммайман. Бироқ ижобий томонга қараганда салбий томонга кўпроқ босиб кетяпти. Сабаби, илгари инсонга ўхшаб қадр-қимматимиз бўларди. Бир камчилик бўлса, арзингизни бориб айтсангиз, бир камчиликни матбуотда кўтариб чиқсангиз, биров бир эътибор кўрсатарди. Одамларнинг матбуотга ишончи зўр эди. Мана, Мустақиллик бўлиб, жамиятимизда одамларнинг қадр-қиммати ниҳоятда тушиб кетди. Ҳамма нарсанинг ўлчови битта: у ҳам бўлса пул. Порахўрлик. Лавозимларни очиқ пуллашгача етиб боряптики, бу нарса ҳақида мен илгари умуман тасаввурга эга бўлмаганман. Чунки совет даврида очиқ-ойдин порахўрлик бу даражага чиқмаган эди”,- деди.\nХуллас, пора олувчилар ва пора берувчилар юртига айланиб қолди юртим¸ дейди фарғоналик Тешавой ака.\nКим эдингизу ким бўлдингиз? Саволни андижонлик бирликчи Акбаржон Ориповга ҳам бердик:\n“Ким бўлардик. Олдин оддий бир ўқитувчи эдик. Ўзимизнинг ўзбекистонлик эканимиздан, ўзбек эканимиздан анча фахрланардик. Авлодларимиздан фахрланардик. Ҳозирги кунга келиб миллатимизнинг фахрланадиган нарсаси мардикорлик, фоҳишалик, қочоқлик бўлиб қолди”.\nБирликчи Акбаржон Орипов ўзи айтаётган сиёсий қочқинлардан бири. Шу кунда бир неча юзлаб ўзбекистонлик қочқин хорижда, сиёсий бошпанада яшамоқда.\nМана бу йигит эса А.Орипов айтаётган меҳнат мигрантларидан бири. У шу кунда Россияда.\nҲозир ëшингиз нечада?\nМустақил бўлганимизда 10 яшар бола эдингиз, шундайми? Ҳозир кимсиз?\nНимага мусофирликда юрибсиз?\nПул излаб, пул ишлаш учун.\nШу пулни мустақил Ўзбекистонда топсангиз бўлмайдими?\nЙўқ. Ўзбекистонда оз топамиз.\nҲозир мусофирликда қанча топяпсиз?\nБир ойда 500-600 доллар.\nЎзбекистонда қолиб ишласангиз қанча топардингиз?\nШу пулни нима иш қилиб топган бўлардингиз?\nБозорда олди сотди қилиб.\nБозордан бошқа иш йўқми?\nҲозир Россияда нима иш қиляпсиз?\nҚурилишда ишлайман. Уй қуряпмиз.\nДемак, суҳбатдошлар фикрича, Ўзбекистон Мустақиллик йилларида пора олувчилар ва пора берувчилар юртига, ўзбеклар қочқинлару мардикорларга айланди.\n“Моҳият” газетаси фикрича эса Ўзбекистон Мустақиллик йилларида ёнилғи ва ғалла мустақиллигига эришди.\nНима учун газета билан оддий ўзбекистонликнинг тили бир жойдан чиқмаяпти?\nБунинг сабабини балки 17 йил муқаддам юз берган энг катта эврилишдан – коммунистларнинг бир кечада демократларга айланиб қолганидан излаш керакдир.\nОлма ўрик бўла олмайди. Ўрик дарахти шафтоли тугмайди. Бу табиат қонуни.\nЖамиятнинг қонуниятлари бошқачароқ...


Мактабларда дарслар 5 сентябрдан бошланади - Халқ сўзи\n11:28 20 Август 2018 Жамият\nЎзбекистон Республикаси умумтаълим мактабларида янги — 2018/19 ўқув йили 5 сентябрь, чоршанбадан бошланади. Бу ҳақда Халқ таълими вазири Шерзод Шерматов ўзининг Фейсбукдаги саҳифасида эълон қилди.\nЭслатиб ўтамиз, Ўзбекистон Республикаси Президенти Шавкат Мирзиёевнинг 2017 йил 28 декабрь куни “2018 йилда расмий саналарни нишонлаш даврида қўшимча ишланмайдиган кунларни белгилаш ва дам олиш кунларини кўчириш тўғрисида”ги фармони асосида Янги йил, Наврўз ва Мустақиллик байрамлари арафасида кетма-кет 5 кунлик дам олиш кунлари белгиланган эди.\nМустақиллик байрами — 1 сентябрь арафасида дам олиш қуйидагича бўлади:\nҲафтада 5 кун ишловчиларга (кетма-кет 5 кун дам олиш):\n31 август, жума – қўшимча дам олиш куни;\n1 сентябрь, шанба – Мустақиллик байрами;\n2 сентябрь, якшанба – дам олиш куни;\n3 сентябрь, душанба – кўчирилган дам олиш куни;\n4 сентябрь, сешанба – кўчирилган дам олиш куни.\nИзоҳ: 8 ва 15 сентябрь – шанба кунлари ҳафтасига 5 кун ишловчилар учун расман иш куни бўлади.\nҲафтада 6 кун ишловчиларга (кетма-кет 3 кун дам олиш):\n3 сентябрь, душанба – иш куни;\n4 сентябрь, сешанба – иш куни.


Британия Россияга қарши янги санкциялар киритди | Qalampir.uz\nБритания Россияга қарши янги санкциялар киритди\nОлам\t26 Апрель 09:49 6342\nБритания ҳукумати Украина халқига қарши ишлатилиши мумкин бўлган товарларни Россияга экспорт қилишни тақиқлади. Бу ҳақда қироллик Ташқи савдо вазирлигининг кеча, 25 апрель куни эълон қилинган баёнотидан маълум бўлди.\n“Буюк Британия, шунингдек, Россиянинг Украинанинг қаҳрамон халқига зулм қилишда фойдаланиши мумкин бўлган маҳсулот ва технологияларни экспорт қилиш тақиқлангани ҳақида эълон қилмоқда. Тақиқланган маҳсулотлар қаторига эшитиш ва кузатув ускуналари ҳам кириши мумкин”, дейилади ҳужжатда.\nИдора, шунингдек, Украинада ишлаб чиқарилган маҳсулотлар учун импорт божлари ва квоталар бекор қилинишини эълон қилди.\n“Украинадан импорт қилинадиган товарларга барча тарифлар нолга туширилади ва эркин савдо келишувига мувофиқ барча квоталар [Украинадан импорт учун] бекор қилинади. Бу Украинани иқтисодий қўллаб-қувватлашни таъминлайди”, деган ҳукумат.\nТаъкидланишича, божхона тўғрисидаги қарор Украина Президенти Владимир Зеленскийнинг сўровига жавобан қабул қилинган.\nВазирлик баёнотида Британия Украинани кенг кўламли иқтисодий қўллаб-қувватлаш доирасида Киевга 1 млрд фунт стерлингга тенг кредитни ҳам кафолатлайди.\n14 Май 09:13 33102\n14 Май 22:33 30284\n15 Май 16:43 30153\n13 Май 22:10 27052\n13 Май 21:09 26666


Номаълум шахслар ҳуқуқ-тартибот ходимларига ҳужум қилишди\n03 Sentabr 19:50 / Published in Ҳодисалар\nТошкентда ҳуқуқ-тартибот идоралари ходимларига ҳужум уюштирилди\nТошкентда иккита номаълум шахс тунги навбатчилик пайтида ҳуқуқ-тартибот ходимларига ҳужум қилди.\nШаҳар ички ишлар бошқармаси хабарида: «28 август куни иккита ҳуқуқни муҳофаза қилиш органи ходимлари, Спутник-15 массивидаги 12-автобус бекати яқинида, тунда Янгихаёт вилоятида пиёда патруллик қилаётганларида, икки фуқарони – 27 ёшли Турсунбойни ва Ўзининг хулқ-атвори билан шубҳа уйғотган 30 ёшли Улуғбек», — дейилади ҳуқуқни муҳофаза қилиш бўлимида.\nҲуқуқ-тартибот идоралари ходимлари эркакларга яқинлашиб, ўзларини таништиришди ва уларга жамоат жойларида ниқобсиз юриш маъмурий ҳуқуқбузарлик эканлигини айтишди. Шундан сўнг, уларнинг шахсини аниқлаш учун улар эркаклардан туман ИИБга боришни сўрашди.\n«Улар бу талабга салбий муносабатда бўлишди ва офитсерларнинг қонуний талабларига фаол қаршилик кўрсатишни бошладилар. Тўсатдан Турсунбой ҳуқуқни муҳофаза қилиш органларидан бирининг бурун қисмига уриб, унга тан жароҳати етказди. Натижада кишиларни Ички ишлар ходимлари ушлаб туришган. Қонунбузарлар энг яқин Ички ишлар бўлимига, жабрланувчи эса тиббий муассасага», — дейилади хабарида.\nБу факт бўйича тўпланган материаллар Янгихаёт тумани прокуратурасига ўтказилди.\nМазкур ҳолат юзасидан Жиноят кодексининг 219-моддаси 2-қисмида (ҳокимият вакилига ёки фуқаролик бурчини бажараётган шахсга қаршилик кўрсатиш) назарда тутилган жиноят бўйича жиноят иши қўзғатилди. Турсунбойга бу жиноят билан айблов қўйилган. Тергов давом этмоқда.\nTagged under: бурч, ХОДИМЛАР, ҲУЖУМ, ҲУҚУҚНИ МУҲОФАЗА ҚИЛИШ ОРГАНЛАРИ.


Африкадаги «Идай» циклони 700 дан зиёд кишининг умрига зомин бўлди\nАфрикадаги «Идай» циклони 700 дан зиёд...\n24.03.2019 12:28 0 96\nАфрикага бундан бир ҳафта аввал ёпирилган «Идай» тропик циклони сабаб ҳалок бўлганлар сони 732 кишига етди, яна минглаб кишилар ёрдамга муҳтож.\nМозамбик ҳукуматининг хабарига кўра, мамлакатда 417 киши ҳалок бўлган. Зимбабведаги тўфон 259 кишининг умрига зомин бўлган. Малавида эса ёғингарчилик сабаб вафот этганлар сони 56 кишини ташкил этди. Тирик қолган кишилар бошпана ва озиқ-овқат қидирмоқда.\nБМТ гуманитар бўлинмасининг огоҳлантиришича, кучли ёғингарчилик сабаб қитъада яна тошқинлар рўй бериши мумкин. Табиий офатлар келтирган зарарни фақатгина тошқинлар тўлиқ якунлангач аниқлаш мумкин бўлади.\nҚурбонлар сони мингдан ошиши таҳмин қилинмоқда.


Саҳобаларнинг аёл ҳижоби ва сатрланиши ҳақидаги сўзлари ва бу хусусда хатога йўл қўйилиш сабаблари | Ислом Нури\n1339 марта кўрилган\nҚуръоннинг беш ўрнида аёлнинг ҳижоби ва сатрланиши ҳақида очиқ оятлар келган. Буларнинг ҳаммасини бир жойда жамлаб ўрганиш Аллоҳ таолонинг айтганини бажариш демакдир: «Аллоҳ энг гўзал сўзни (оятлари фасоҳат, балоғатда ва ихтилоф қилмасликда) бир-бирига ўхшаган, (ичидаги ҳукмлари) такрор-такрор келувчи бир Китоб қилиб нозил қилдики...» (Зумар: 23), яъни баъзиси баъзисини таъкидлайди ва тасдиқлайди. Бундай эканлигидан мурод: Аллоҳ Ўз ҳукмини бир неча жойда такрор зикр қилади, бу эса ўша ҳукмни мустаҳкамлайди ва чигал жойларини бошқа ўринлардаги баъзи қўшимча сўзлар ва ҳарфлар билан ечиб ташлайди.\nЮқорида Қуръондаги ва салафларнинг истилоҳларидаги ҳижобнинг маъноси ҳақида айтиб ўтилди. Улар ҳижобдан мақсад икки нарса ўртасини ажратадиган девор, тахта, парда ва бошқалар эканида ихтилоф қилмайдилар. Шу маънодаги оятлардан бири: «Бирон одам учун Аллоҳ унга сўзлаши жоиз эмас, магар ваҳий орқали, ё (ҳижоб) бирон парда-тўсиқ ортидан... (сўзлар)» (Шўро: 51), Бу оятдаги ҳижобдан мақсад аёллар киядиган либос эмас.\nБу ва Нур сурасидаги иккита (31 ва 60) оят барча мўминлар аёлларининг ҳижоби ҳақидаги энг очиқ ва дангал оятлардир. Бу оятлар (Пайғамбар – соллаллоҳу алайҳи ва саллам – аёллари), (қизлари) ва (мўминларнинг аёллари) учундир. Аллоҳ уларни устларига ёпинчиқларини ёпишга буюрди. Юқорида ёпинчиқлар – рўмол устидан ташланадиган, баданнинг юқори ва ўрта қисмини ўрайдиган кенг кийим экани, ҳамда у билан юз ва кўкрак ўралиши айтиб ўтилди. «Саҳиҳайнда» Оиша онамизнинг ҳадисларида келган: «Юзимни ёпинчиғим билан ўраб олдим...».\nИккинчи: Аллоҳ хослаган одамларга кўринадиган очиқ зийнат. «Ҳамда кўриниб тургандан бошқа зеб-зийнатларини (яъни узук, сурма, юз, кафт ва хиналаридан бошқа зеб-зийнатларини маҳрамларига) кўрсатмасинлар» (Нур: 31). Баъзи кимсалар салафларнинг «кўриниб тургандан бошқа зеб-зийнатларини» ҳақидаги тафсирларини аёллар бу зийнатларни маҳрам бўлмаган бегона эркакларга кўрсатаверадилар деб талқин қиладилар ва саҳоба ва тобеинлардан бу ҳақда айтган сўзларини нақл қиладилар. «Кўриниб турган...» ҳақида у – кафт ва юз. Бу тафсир Ибн Аббос ва Ибн Умар – розияллоҳу анҳум – дан ва Заҳҳокдан ривоят қилинган. Ёки у – Ибн Аббос, Мужоҳид ва Саид ибн Жубайрдан ривоят қилинганидек – сурма, хина ва узук. Ё сурма ва узук, Анас – розияллоҳу анҳу – дан ривоят қилинган. Ё хина ва сурма, Атодан ривоят қилинган. Шаъбий ва Қатодадан, у сурма экани, Ҳасан Басрий ва Қатодадан, у юз ва кийим экани ривоят қилинган. Икримадан, у юз ва кўкракнинг икки суяк бўртиб турадиган юқори қисми экани, Шаъбийдан, у сурма ва либос экани келган. Мана шу айтиб ўтилган тафсирлар ушбу «Кўриниб турган...» ояти ҳақида саҳоба ва тобеинлардан ривоят қилинган энг саҳиҳ тафсирлардир.\nБиринчи: Нур сурасидаги «Кўриниб турган...» оятининг тафсири ҳақида юқорида кимдан саҳиҳ ривоят келган бўлса, албатта ундан бошқа жойда бу оятдаги ҳукм маҳрамларга хос эканини қувватлайдиган очиқ ёки кучли далолати бор сўзлари келган. Абдуллоҳ ибн Аббос – розияллоҳу анҳумо – дан саҳиҳ ривоятда келган, у деди: «Кўриниб турган зийнат: юз, кўздаги сурма, кафтдаги хина ва узук. Бу нарсаларни ўз уйида унинг олдига кирганларга кўрсатса бўлади.» Яна ҳам очиқроқ айтганлари: «Ҳамда кўриниб тургандан бошқа зеб-зийнатларини (яъни узук, сурма, юз, кафт ва хиналаридан бошқа зеб-зийнатларини маҳрамларига) кўрсатмасинлар ва кўкракларини рўмоллари билан тўссинлар! Улар зеб-зийнатларини кўрсатмасинлар, магар эрларига ё оталарига ё эрларининг оталарига ё ўғилларига ё эрларининг ўғилларига ё ўзларининг оға-иниларига ё оға-иниларининг ўғилларига ё опа-сингилларининг ўғилларига ё ўзлари (каби) аёлларга ё қўл остиларидаги қул ва чўриларига ё аёллардан беҳожат бўлган (яъни жуда кексайиб қолган ёки ақлсиз-девона) эркакларга ё аёлларнинг авратларидан хабардор бўлмаган гўдакларгагина (кўрсатишлари жоиздир). Яна яширган зеб-зийнатлар билинсин учун оёқларини (ерга) урмасинлар!» (Нур: 31).» «Ана шу одамларга кўрсатса бўладиган зийнатлари: зираги, бўйнидаги марвариди ва билагузуги. Халхоли (оёқ тўпиғи устига тақилади), қўлининг билакдан юқориси, кўкраги ва сочини фақат эрига кўрсатади.» Байҳақий Алийдан у эса Ибн Аббосдан ривоят қилган, саҳиҳ ривоят.\nОчиқ зийнат ҳақида Омир аш–Шаъбий: «Сурма ва кийим», деган, Ибн Аббоснинг мавлоси Икрима «Юз ва кўкракнинг юқори қисми» деган. Бу икки олимдан улар жумҳур уламога хилоф ўлароқ аёл кишини ўз амакиси ва тоғаси олдида рўмолини олишдан қайтарганлари собит бўлган. Шундай экан, уларнинг «Ҳамда кўриниб тургандан бошқа зеб-зийнатларини (яъни узук, сурма, юз, кафт ва хиналаридан бошқа зеб-зийнатларини маҳрамларига) кўрсатмасинлар» (Нур: 31) оятидаги сўзларини «Аёл киши юзини, кўкрагини ва сурмасини ғирт бегона эркакларга кўрсатаверади» деган маънога йўйиш мумкин?! Ҳолбуки, улар оятда номлари келмаган маҳрамлар ҳақида қаттиқ гапни гапириб турган бўлсалар. Довуд Шаъбий ва Икримадан ривоят қилар экан: «Улар зеб-зийнатларини кўрсатмасинлар, магар эрларига ё оталарига ё эрларининг оталарига...!» (Нур: 31) оятини охиригача ўқиди; у иккилари дедилар: «Аллоҳ амаки ва тоғани зикр қилмади, чунки улар ўз ўғилларига васфлаб берадилар. Яна дедиларки: аёл амакиси ва тоғаси олдида рўмолини бошидан олмасин», Ибн Абу Шайба, Ибн Жарир ва Ибн Мунзир ривоят қилганлар.\n‹ Хилоф ва танлаш ҳуқуқи юқорига Аёлнинг ҳижоби ва ўраниши ҳақидаги саҳобаларнинг сўзларини тушунишдаги хатоларнинг бир неча сабаби бор (давоми) ›


hidoyat.uz – “Мовароуннаҳр” нашриётининг сайти - Чет элларда (2013-14)\nЧет элларда (2013-14)\nИнтернет тармоғида “Исломий изланишлар” номли электрон журналининг биринчи сони намойиш этилди. Ушбу нашр Украина Ислом маркази билан “Раид” уюшмасининг биргаликдаги меҳнатларининг маҳсулидир. Бош редактор шарқшунос Вячеслав Швед нашр ҳар кварталда инглиз, рус ва хохол тилларида чоп этилишини таъкидлади. Журнал мазмуни, асосан, буюк алломалар ҳаёти ва ижоди, жаҳон университетларида Ислом соҳасида олиб борилаётган изланишлар ва ёш олимларнинг илмий тадқиқотлари каби мавзуларни ёритади.\nВирусга қарши кураш\nМалави мусулмонлари уюшмаси Мчинжи шаҳрида “ОИТС инсониятнинг ашаддий душмани” мавзуида анжуман ўтказди. Тадбир қатнашувчилари ушбу касалликнинг салбий оқибатлари, унинг олдини олиш ва ташвиқот ишларини олиб бориш ҳақида маърузалар қилишди. Улар Қуръони каримдан мисоллар келтириб, Аллоҳ сўзларига қанчалик амал қилинса, шунчалик фаҳш ишлардан йироқ юрилиши ва покиза, соғлом турмуш тарзига пойдевор яратилиши муқаррар эканини таъкидлашди. Ҳозир Республикада ушбу касалликка чалинганлар сони бир миллионга етай деб қолгани тўғрисида аниқ маълумотлар бор. Уларнинг маълум фоизи норасида гўдаклар экани ачинарли ҳолдир.\nУсмонлилар ҳукмронлиги даврида бунёд этилган қадимий ёдгорликлар ва тарихий биноларни қайта тиклаш мақсадида Истамбул шаҳрида катта қурилиш ишлари режалаштириляпти. Сулаймония, Фатиҳ, Волида Султон, Лалели ва Султон Аҳмад масжидлари, ўша пайтдаги бозор, боғ ва фавворалар каби мажмуалар таъмирланиши кўзда тутилган. Таъмирланажак биноларнинг кўпи ЮНЕСКО ташкилотининг қизил китобига киритилганини айтиш жоиз. Қурилиш учун давлат хазинасидан саккиз юз минг доллар ажратилди. Ҳозир камида 7-8 йил давом этиши мумкин бўлган қурилиш жараёнида қандай қилиб йўл транспортларига ҳалақит қилмаслик чоралари кўриляпти.\nСаудия Арабистонининг “Mobily” уяли алоқа ширкати “Реал Мадрид” футбол жамоаси ҳужумчиси Криштиану Роналдуга Қуръони каримнинг португал тилидаги тафсирини совға қилди. Футбол юлдузи ширкат билан тузилган шартномага биноан, уч ой муддат Риёз шаҳрида реклама лавҳаларида суратга тушади. Илгари Роналдунинг Ислом динига бўлган қизиқиши ҳақида айтган эдик. Бунга ундаган инсон унинг жамоадоши Масъуд Ўзилнинг сўзларига қараганда, у Қуръони карим тиловатини эшитишни жуда яхши кўрар экан.\nДунёнинг энг бой одами Карлос Слим Саудиянинг Мексикадаги фавқулодда ва мухтор элчиси ҳамроҳлигида Жубайл шаҳрига ташриф буюрди. Миллиардер маҳаллий ҳукумат вакиллари, оғир ва енгил саноат мутахассислари ва тадбиркорлар билан учрашди. Карлос Слим йиғилиш қатнашчиларига ушбу шаҳарчани ободонлаштириш, янги заводлар қуриш ва ишчи ўрнини кўпайтириш ниятида эканини таъкидлади. Ҳозир Америка ва Оврупа давлатларида унинг бир нечта шахсий ширкатлари ва ташкилотлари бўлса-да, у мусулмон мамлакатлари билан алоқани ривожлантириш мақсадида эканини қайд этди. Шахсий ҳисобида етмиш тўрт миллиард доллар маблағ бўлган мексикалик бойвачча Ислом ва мусулмонларга бефарқ эмаслигини намоён қилмоқда.\n“Мусулмон дунёси” анжумани\nПерм шаҳрида “Мусулмон дунёси” номли анжуман бўлиб ўтди. Йиғилишни Перм ўлкаси муфтийи Муҳаммадали Хузин ташкил қилди. Унда Россия Федерацияси депутатлари, олимлар ва Ислом маданияти маркази вакиллари иштирок этдилар. Мақсад замонавий Ислом маданиятини ўрганиш, маҳаллий аҳолига янада қулай шароитлар яратиш ва мамлакатдаги диний идораларнинг дўстона алоқаларини мустаҳкамлашдир.\nУкраина мусулмонлари идорасига Ироқнинг расмий делегацияси ташриф буюрди. Ироқнинг бу мамлакатдаги фавқулодда ва мухтор элчиси Шураш Холид уларга ҳамроҳлик қилди. Меҳмонлар Киев шаҳридаги “Роҳма” жоме масжидини зиёрат қилдилар. Украина муфтийси Аҳмад Тамим билан учрашдилар. Муфтий меҳмонларни Киев шаҳрида бунёд этилган биринчи масжид ва диний идора фаолияти билан таништирди. Делегация Украинада турли соҳада эришилган ютуқларни юқори баҳолади.\nҚатарнинг саксон беш миллиард доллар маблағга эга сармоядорлик жамғармаси Франциядаги йирик ишлаб чиқариш корхона, хашаматли кошона ва меҳмонхоналарини харид қилмоқда. “Пари Сен Жермен” клубининг сотиб олингани ҳам бунга ёрқин мисолдир. Мамлакат Амири келажакда фақатгина ўз юртининг ерости бойликларига суяниб қолмасликни кўзда тутмоқда.\n687 марта ўқилган.


Дунёнинг энг машҳур ёзувчиларидан бири – Пауло Коэльо 1947 йил 24 августда Бразилиянинг Рио-де-Жанейро шаҳрида туғилган. Унинг “Вероника”, “Олам жангчиси”, “Прим хонимлари”, “Олтинчи тоғ”, “Ўн биринчи дақиқа” романлари дунё китобхонлари томонидан қизиқиб ўқилмоқда. Пауло Коэльонинг “Алкимёгар” романи жаҳоннинг 120 та мамлакатида чоп этилган ва ёзувчига катта машҳурлик келтирган.\nУшбу асарда чўпон йигит Сантягонинг ҳаёти давомида қилган сайёҳатлари ҳикоя қилинади. Ушбу асар замирида ҳар бир инсон бу дунёга келишидаги олий вазифаси – ўз тақдирини рўёбга чиқаришга эришиши, аммо бу йўлда турли хил ғовлар ҳалақит бериши, инсон ўз тақдиридаги бу қийинчиликларни енгиб ўтишда ўзида куч топа олиши кераклиги, шунингдек, тақдир йўлидан бораётганларга ҳаёт ҳақиқатдан ҳам ўз хайру саховатини аямаслиги очиб берилган.\nКутубхона ва ахборот ҳужжатларини комплектлаш бўлими мудири Д. Раимова ва кутубхона ва ахборот ҳужжатларини сақлаш бўлими мудири Д. Закировалар ушбу инсонни ҳаётга бошқача кўз билан қарашга ундайдиган романни ўқиб чиқишни барчага тавсия қилдилар.


Қишлоқ хўжалиги вазирлиги ходимлари табиий офатдан зиён кўрганларга моддий ёрдам кўрсатди - Ўзбекистон Республикаси Қишлоқ хўжалиги вазирлиги\nҚишлоқ хўжалиги вазирлиги ходимлари табиий офатдан зиён кўрганларга моддий ёрдам кўрсатди\nБугунги кунда мамлакатимизда эпидимиологик вазиятни барқарорлаштиришга эришилмоқда. Аҳоли, айниқса, фермер ва тадбиркорларга қулайлик яратиш учун карантин талабларини юмшатиш бўйича дастлабки қадамлар қўйилмоқда.\nШу билан бирга охирги бир ҳафтанинг ўзида мамлакатимиз аҳолиси учун кетма-кет кутилмаган синовли кунлар юзага келди. Бухоро вилоятининг Қоракўл ва Олот туманларидаги табиий офат, Сирдарёдаги Сардоба сув омбори тўғонидан сув сизиб чиқиши одамларни бесаранжом қилди. Чиндан ҳам, бу давр нафақат оқибатни, балки, ҳамжиҳатлик, бирдамлилик, мурувватлилик каби инсоний фазилатларимизни ҳам синовдан ўтказди.\nҚишлоқ хўжалиги вазирлиги томонидан фавқулодда ҳодиса етказган зарар бирма-бир ўрганилиб, бу борада аҳолига, деҳқон ва фермерларга ёрдам кўрсатилмоқда.\nМуборак ойда бир-бирига мурувват кўрсатиш, савобли ишга қўл уриш синовли дамларда халқимизни янада жипслаштириб, ҳамжиҳатликни кучайтиради. Қишлоқ хўжалиги вазирлиги ходимлари нафақат мамлакатимизда аҳолини COVID-19 пандемиясидан асраш, вирус аниқланган беморларни ҳар томонлама қўллаб-қувватлаш, шунингдек, Бухоро ва Сирдарёда содир бўлган табиий офатда жабр кўрган аҳолига кўнгилли равишда беш кунлик иш ҳақларини ва ҳомийлик саховат ёрдам маблағларини табиий офатдан зиён кўрганларга ажратиб, хайрли ишга ҳисса қўшишди.\nШу билан бирга ҳудудда сув тошқини туфайли зарар кўрган томорқа ва деҳқон хўжаликларига ҳам ёрдам кўрсатилмоқда.\nБундай хайрли ишлар юртдошларимизни бирлаштиришга, эртанги кунга ишончини ортишига, ва энг асосийси, метин иродали халқимизни сабрини янада мустаҳкамлашга хизмат қилади. Биз бу синовлардан янада кучли ва янада иродали халқ бўлиб ўтамиз!


UzAuto Motors кеча Фарғонада содир бўлган ЙТҲ юзасидан муносабат билдирди\nКеча телеграм каналларда UzAuto Motorsнинг Хоразм филиали томонидан ишлаб чиқарилган Chevrolet Damas автомобиллари ортилган автотрейлер иштирокидаги ЙТҲ содир этилган видео тарқалди.\nТрейлердаги автомобиллар Фарғона вилоятидаги дилерлик марказига етказиб берилиши керак эди. Трейлер А-373 Тошкент-Ўш йўлининг Фарғона вилояти Учкўприк тумани Меҳнатобод посёлкаси ҳудудида ҳаракатланиб кетаётганда, орқадан ҳаракатланиб келган МАН русумли юк машинаси (самосвал) йўл ҳаракати қоидаларига амал қилмасдан, оралиқ масофани сақламаслиги оқибатида орқа томондан келиб урилган. Натижада трейлерга ортилган 9 та Дамас автомобилларидан 5 таси техник шикастланган.\nАйни пайтда, Фарғона вилояти Учкўприк тумани Йўл ҳаракати хавфсизлиги бошқармаси (ЙҲХБ) томонидан йўл ҳаракати хавфсизлиги бўйича мутахассислар иштирокида дастлабки тергов-суриштирув ишлари олиб борилмоқда. Тергов натижаларига кўра, ғишт ортилган юк машинасининг ҳайдовчиси бошқарув пайтида ухлаб қолган ҳамда назоратни йўқотиб йўл транспорт ҳодисасини (ЙТҲ) содир этган.\nШуни алоҳида таъкидлаш керакки, юз берган ҳодиса натижасида ҳеч кимга зарар етмаган. Автотрейлер ҳайдовчиси жабрланмаган. Барча ташилган автомобиллар суғурталанган бўлиб, етказилган зарар суғурта компанияси ҳисобидан қопланади. Йўлда ҳаракатланаётган ҳайдовчилардан эҳтиёткор бўлишлари ҳамда йўл ҳаракати хавфсизлиги қоидаларига қатъий амал қилишларини сўраб қоламиз. Бу билан нафақат ўзингиз, балки атрофингиздагиларнинг хавфсизлигини ҳам таъминлаган бўласиз!\nКиритилди: 12:26 06.05.2022. Ўқилди: 3311 марта. Фикрлар сони: 6 та.


«Яна икки баҳо».Тошкентда пропискаси йўқларнинг иккиламчи...\n17.10.2019 10:32 0 3601\nАйрим масалаларни ҳар қанча танқид қилмайлик, лекин ич-ичимиздан барибир яхшиликларга умид қилаверамиз. Шу юрт ривожланиши йўлида олдинги гиналарни унутиб, келажакка ишонч билан яна олға боришга ҳаракат қилаверамиз.\nЁдингиздами, бундан бир неча ой аввал Ўзбекистонда прописка режимини бутунлай бекор қилишни сўраб «Менинг фикрим» порталида петиция қолдиргандим. Ўшанда петициям ўта кулгили асос билан ноқонуний рад қилингач, бу порталдан ҳафсалам пир бўлганини, уларнинг бу иши кўзбўямачилик эканлигини айтгандим.\nАммо ойлар ўтиб, кўнгилдаги умид қурғур яна бош кўтарди. Пессимист бўлмасликка даъват қилди.\n16 август куни «Менинг фикрим» порталида иккинчи петициямни қолдирдим. Биринчи гал прописка тизимини бутунлай бекор қилишни сўрагандим. Бу сафар сал пастга тушдим, камроқ нарса сўрадим. Яъни Тошкентда пропискаси бўлмаган шахсларга ҳам иккиламчи бозордан уй сотиб олишга рухсат беришларини илтимос қилдим.\nАслида ушбу таклиф осмондан олинмаган, Ҳаракатлар стратегияси доирасида Президент фармони билан тасдиқланган 2018 йилги Давлат дастурида бор эди. Лекин Президент Фармонининг ушбу банди бажарилмади. Ҳеч ким нега бажарилмаганига изоҳ ҳам бермади.\nХуллас, петициямда янги нарса кашф қилмадим, Президент Фармони орқали таклиф этилган, лекин бажарилмаган кичкина бир бандни эслатдим холос.\nАммо кеча иккинчи петициямга ҳам рад жавоби беришди, петиция умумхалқ овозига қўйилмайдиган бўлди.\n«Менинг фикрим» портали яна бир бор эркинлик синовидан ўта олмади. Цензура яна ғолиб чиқди. «Халқ - қонунларнинг асосий ижодкори бўлсин» деган принцип яна бир бор айрим бюрократлар томонидан чиппакка чиқарилди.\nБу сафарги рад қилиш асослари ҳам худди ўтган галдаги билан бир хил. Яъни сўнгги йилларда пропискани соддалаштириш бўйича кўп иш қилинаётганлиги учун, петициямга рад жавоби беришибди. Масалан, пропискасиз яшаганлик учун маъмурий жарималар енгиллаштирилгани муносабати билан, иккиламчи бозордан пропискасиз уй сотиб олишга рухсат бериш ҳақидаги петициям рад қилинган эмиш. Али қолиб, Валига ёпишишибди. Майнавозчилик, хуллас.\nБоз устига петициямга рад жавоби нақ 2 ойда берилди. Ваҳоланки, Қўшма қарор билан тасдиқланган Низомда 15 кун ичида экспертизадан ўтказиш кераклиги белгиланган. Қўшма қарор Қонунга тенглигини яхши биласиз. Демак, ҳозирги ҳолатда қонун бузилган.\nЯна бир қизиқ томони. Ишчи гуруҳнинг рад жавобида айтилишича, мазмуни ва маъносига кўра веб-порталга келиб тушган ва у бўйича ваколатли давлат органи томонидан тегишли қарор қабул қилинган пайтидан эътиборан бир йиллик муддат ўтмаганлиги сабабли петициям эълон қилинмайдиган бўлибди. Ваҳоланки, иккиламчи бозордан пропискасиз уй сотиб олишга рухсат бериш тўғрисида ваколатнинг органнинг охирги бир йил ичида қабул қилган бирорта қарори йўқ. Ёлғон гапиришдан уялмасмикин-а?\nИжро ҳокимиятининг пропискани қўллаб-қувватлашини тушунса бўлади, тизимдаги айрим раҳбарлар прописка ортидан катта фойда кўриши мумкин. Уй қурадиган йирик ташкилотлар ҳам ижро ҳокимиятига гапини ўтказиши анча осондир балки. Лекин Парламентнинг қўлида бўлган портал ҳам пропискага оид ҳар қандай петицияни рад қилиши жуда қизиқ. Халқ сайлаган вакиллар халқ дардини енгиллаштирмасдан, улар кўтарган муаммони рад қилиш, фикрларини эълон қилмаслик билан шуғулланиши оғриқли...\n«Менинг фикрим» портали Президентимиз Шавкат Мирзиёевнинг Олий Мажлисга йўллаган Мурожаатномасидан кейин Қонунчилик палатаси ҳамда Сенатнинг қўшма қарори асосида ташкил этилган эди. Гарчи портал модераторлиги Олий Мажлиси ҳузуридаги Қонунчилик муаммолари ва парламент тадқиқотлари институтига юкланган бўлсада, лекин муайян петицияни ўтказиш ёки ўтказмаслик масаласини улар ҳал қилмайди. Бунга бевосита Сенат ва Қонунчилик палатаси жавобгар.\nШунга кўра, Сенат ҳамда Қонунчилик палатаси ушбу масала бўйича бирор изоҳ беришини кутиб қоламиз.\nТаълим 01/09, 13:42


'Раҳбарлар аҳолига ўтин ва кўмир сотиб олишни тавсия қилишмоқда' - BBC O'zbek\nImage caption Маиший хизмат корхоналари газдан узиб қўйилганига қарамай, хонадонларга газ оқими кўпаймаган\nХабарларга кўра, шу кунларда Сирдарё вилоятининг Мирзаобод туманида совуқда навбат кутиб, қийналган нафақахўрлар маҳаллий банкнинг ойналарини синдиришган.\n"Эзгулик" инсон ҳуқуқлари жамияти вилоят бўлими фаоли Исроил Мирзаевнинг Би-би-сига айтишича, сешанба куни содир бўлган ҳодисада нафақахўрлар милициянинг қаршилигига қарамай, "Халқ Банки" идорасига бостириб кириб, ўз маош ва нафақаларининг берилишини талаб қилишган.\nТалабнинг бажарилиб, бажарилмагани номаълум.\nИнсон ҳуқуқлари фаолининг айтишича, маош ва нафақаларнинг вақтида берилмаётгани газ ва электр тақчиллигидан қийналган аҳолининг сабр косасини тўлдирган охирги томчи бўлган.\nИсроил Мирзаевга кўра, ноябр ойи бошидан Гулистон шаҳрида аҳолига хизмат кўрсатиш шаҳобчалари, умумий овқатланиш муассасалари, хусусий чойхона, новвойхона ва бошқа маҳаллий бизнеслар газ тармоғидан узиб қўйилган.\nУнинг айтишича, одамлар ўтин ёқиш учун шаҳар марказидаги дарахтларни ҳам кесиб кетишмоқда.\n"Бу жуда ачинарли ҳол. Бизнинг вилоятимизда тупроқ шўр бўлгани учун битта дарахтни кўкартириш жуда қийин", -дейди сирдарёлик фаол.\nУнинг сўзларига кўра, вилоят марказидаги мактабларга газ бор, аммо туман ва қишлоқларда мактаб ва шифохоналарга ҳам газ берилмаётир.\n"Одамлар шикоятлар билан вилоят, туман ҳокимликларига боришаяпти. Раҳбарлар эса газнинг камлигини айтиб, одамларга ўтин ва кўмир сотиб олишни тавсия этишаяпти", - дейди Исроил Мирзаев.\nБи-би-си билан суҳбатда Сирдарё вилоят ҳокимининг ёрдамчиси Алижон Эрматов газ ва электр тақчиллиги аҳолининг норозилигига сабаб бўлаётгани ҳақидаги хабарларни рад этди.\n"Газ бор, берилаяпти", - деди мулозим.\nЎтган ҳафта аҳолини энергия билан таъминлаш масаласи Ўзбекистон парламентининг қуйи палатаси-Олий Мажлис қўмитасида ҳам муҳокама этилган.\nАммо расмий хабар агентликлари муҳокама тафсилотлари ҳақида маълумот бермаган.\nСўнгги йилларда Ўзбекистоннинг четга сотиладиган газ ҳажмини ошириши аҳолига газ таъминотининг камайиб кетишига олиб келгани айтилади.\nЎтган ҳафта газ таъминотидаги узилиш, хабарларга кўра, Андижон шаҳридаги турар-жой биносида портлашга сабаб бўлган.\nРасмий манбаълар ҳодиса ҳақида сукут сақламоқда.\nЎтган қиш мавсумида Қарши шаҳридаги турар-жой биносида юз берган ҳодисада камида бир киши қурбон бўлгани, бир неча одамнинг жароҳатлангани хабар қилинган.\nТаҳлилчиларга кўра, бу йил қишнинг қаттиқ келиши Ўзбекистоннинг энергия таъминотида инқироз вазиятини юзага келтирган ва аҳолининг жиддий норозилик чиқишларига сабаб бўлиши мумкин.


Анқара жангги конференциясидан олган таассуротларим « Ўзбекистон Халқ Ҳаракати\nАнқара жангги конференциясидан олган таассуротларим\n22 January 2019 - 8:00\n2012 йилда Туркиянинг Анқара шаҳрида “1402 йилги Анқара жангги конгресси” бўлиб ўтди. Мен бу конференциядан олган таассуротларимни халигача унута олмайман, ҳаяжонланиб унинг ҳар бир тафсилотини эслайман. Бошида конференциянинг нуфузи шу қадар баланд эканлигини билмаган эканман.\nАнқара шаҳридан 27 км узоқликда жойлашган беш юлдузли термал Буюк Анадолу меҳмонхонасига жойлашдик.\nУ ерда турли конгресслар, симпозиум ва бошқа анжуманлар ўтказилади. Сабаб тинч жой ва шаҳардан ташқарида жойлашган, Катта мажлислар зали билан бирга шўъбалар учун ҳам камида 5-6 та кичик заллари ҳам бор.\nБиз ўша катта залга кирдик. Тумонот одам. Очилиш маросимига Туркиянинг вазирлари, парламенти бошлиғи, нуфузли инсонлар тўпланди.\nМажлисда Анқара жангги ҳақида жуда қизиқарли маърузалар бўлди.\nШу мажлисда даставвал Озарбайжон режиссёрлари ва актёрлари томонидан ишланган Анқара жангги, Йилдирим Боязид ва Амир Темур муносабатлари ҳақидадаги ҳақиқатларни юзага чиқарувчи фильмдан 10 дақиқалик парча қўйилди. Бу фильм залдагиларга этни жунжиктирар даражада таъсир қилди. Мен тўғриси анчагача ўзимга кела олмадим.\nМен турк олимлари Амир Темурга қарши гапира кетса керак, деб ҳужумга шайланиб турардим, аммо улар кутилмаганда Соҳибқиронга одил баҳолар бера бошладилар. Чунки ҳар иккисининг илдизи, тили, дини бир бўлган забардаст туркий султонлар эдилар, уларни кўплаб ташқи кучлар бир-бирига қаршилантирган ва алалоқибатда мана шу жанг келиб чиққан.\nМени ҳайратлантирган бир жиҳат: айнан шу меҳмонхонанинг орқасида (балки шу меҳмонхона ўрнида ҳамдир) 5-6 метр ердан бошлаб Анқара жангги бўлган ер экан. Ва мен бу ерда “Анқара жанггининг ташкиллаштирилиши” мавзудаги маърузамни ўқидим. Айнан шу меҳмонхонадаги икки йил аввалги маърузам “Анқара жанггининг келиб чиқиш сабаблари” деб аталган ва ҳар иккисида ҳам мен Анқара жангги ҳақида маъруза қилдим. Тақдирни ишини қаранг. Мен қаерга борган бўлсам ўша ерга Соҳибқироннинг қадами етиб борганлигига эътибор қаратдим ва бундан чексиз ғурурландим. Конференция юқори савияда ташкил этилганди.\nЎзим ҳам бир кун шўъбага раислик қилдим.\nУ ерда катта нуфузли олимлар билан бирга ёнма-ён ўтириб жанг тарихларини муҳокама қилдик. Ўша меҳмонхонанинг подвал қаватида минерал сувдан бассейнлар бор экан. Бу меҳмонхонада сувлар иситилиб илиқ холатга келтирилади. Мени ҳайратлантирган нарса у ерда эркакларнинг ва аёлларнинг бассейнлари алоҳида қурилган эди. Сал юрсангиз меҳмонхонанинг ўзида жоме масжиди. Мана шу усулдан бизда ҳам фойдаланса нур устига аъло нур бўлур эди.\nМажлис сўнггида якунловчи сўз учун баъзилар қоғозларга ёзиб тайёрланиб туришибди. Мен эътибор бермабман, якунловчи сўзга чиқувчи 3-4 киши орасида мен ҳам бор эканман.\nМен ҳам сўзларимни турк тилида гапирдим ва конференция иштирокчиларига ўз миннатдорчилигимни билдирдим, таклиф ва тавсияларимни айтиб ўтдим.\nУшбу конференцияда Амир Темур, Йилдирим Боязид ва Анқара жанггига тааллуқли кўплаб мавзулар қамраб олинди ва бу жанг тафсилотлари кенг муҳокама қилинди.\nСоҳибқирон бобомизнинг руҳлари шод бўлсин, у кишининг улуғ сиймоси биз каби юзлаб темуршуносларга ҳалигача илҳом манбаси ва ҳар тарафлама ўзимизни намоён қилишимиз учун катта имкониятлар яратиб бермоқда. Мен ҳам шу улуғ зот туфайли хорижларни кўриш ва нуфузли анжуманларда маърузалар қилиш бахтига мушарраф бўлдим. Яхши инсонлар юз йиллар ўтса ҳам инсонларга фойдаси тегади, уларнинг тажрибаси, илми, закоси қиёматга қадар жамият. давлат ва ҳар кимни ислоҳ қилишда ибрат ва андоза бўлиб қолади. Амир Темур аслида халқ учун хизмат қилган, давлатни халқ фикри асосида бошқарган, ўз даври учун шарқона демократик тартиботлар қўллай олган асл ҳукмдор эди.\nАмир Темур олимларга ҳомийлик қилганлар, уларни қўллаб-қувватлаб ҳамма шароитларни муҳайё қилиб берганлар, уларнинг обрўсини кўтариб мажлислари тўридан жой берганлар. Шунинг учундир қанчалаб олимлар ва халқлар у кишининг нури зиёсидан қувват олиб туради.\nАмир Темур ҳазратларининг юртимизда тавааллуд топиши тақдирнинг иньоми бўлган ва улуғ шоҳ, саркарда, иқтисодчи, маърифатпарвар ва маданият ҳомийси бўлган Соҳибқироннинг номи асрлар оша ўчмагай.


Испания прокуратураси энди Моуриньо билан шуғулланмоқчи\n16:24 / 20.06.2017\nМадрид прокуратураси Англиянинг “Манчестер Юнайтед” футбол клуби бош мураббийи португалиялик Жозе Моуриньони 2011 ва 2012 йиллар оралиғидаги даврда 3,3 млн. евролик фирибгарликни амалга оширганликда гумон қилмоқда. Бу ҳақда ЭФЭ агентлиги хабар берди.\nМоуриньо 2010-2013 йиллар давомида Мадриднинг "Реал" клубини бошқарган ҳамда жамоа билан чемпионат, Испания кубоги ва суперкубоги баҳсларида зафар қучган. 1996-2000 йиллар давомида эса Моуриньо “Барселона”да мураббий ёрдамчиси лавозимини эгаллаган.\n«Реал» Роналду билан хайрлашув видеосини тақдим этди\n14:04 / 11.07.2018\n«Реал» Роналдуга ўринбосар изламоқда. Номзодлар сони ҳозирча бешта


Оқ уй Кастро дафн маросимига расмий делегация юбормаслигини маълум қилди\n07:55 / 30.11.2016 4567\nФото: twitter.com/Veronica Ruiz\nАҚШ президенти Барак Обама Кубанинг собиқ етакчиси Фидель Кастро дафн маросимига расмий делегация жўнатмайди. Бу ҳақда Оқ уй матбуот котиби Жош Эрнест маълум қилди, деб хабар бермоқда Reuters ахборот агентлиги.\nМаълум қилинишича, АҚШдан маросимда АҚШнинг миллий хавфсизлик бўйича маслаҳатчиси ўринбосари Бен Родс ҳамда АҚШнинг Кубадаги вақтинчалик ишончли вакили Жеффри Дилаурентис иштирок этади. Бироқ АҚШ уларни расмий делегация деб атамаган.\nЭслатиб ўтамиз, командантенинг дафн маросими 4 декабрда бўлиб ўтади.


Неймар «Валенсия» ҳимоячиси Барраганга тарсаки туширгани учун дисквалификация қилиниши мумкин\n12:32 / 18.04.2016\n«Барселона» ҳужумчиси Неймар Испания чемпионатининг 33-турида «Валенсия»га қарши учрашувда (1:2) рақиблар ҳимоячиси Антонио Барраганнинг юз қисмига шапатилагани учун дисквалификация қилиниш хавфи остида қолмоқда.\nGoal.com нашри хабарига кўра, ҳакам ҳуштаги чалингач, Барраган ўз шериклари билан ғалабани нишонлашга киришгач, Неймар ортдан келган ва футбочлининг бўйнига кафти билан урган. Барраган унга жавоб қайтармоқчи бўлган, аммо уни шериклари бу аҳдидан қайтариб, уни бразилиялик футболчининг ёнидан олиб кетишган.\nЎйин ҳаками бу вазиятни кўрмай қолган, аммо ўйиннинг видеоёзувларини кўриб чиқиш орқали постфактум тарзида Неймарга дисквалификация қўлланиши мумкин.\nҚайд этиш керакки, Неймар ва Барраганнинг таранг муносабатлари Испания Кубоги ярим финал дастлабки баҳсида, «Барселона» 7:0 ҳисобида «Валенсия»дан устун келганида вужудга келганди. Ўшанда Неймар испаниялик ҳимоячига ундан 10 баробар кўпроқ даромад олишини айтиб, унинг устидан кулган эди.


Isitma Archives - UzShifo.Info - Sog'lom Yashash Tarzi Sirlari\nHome SALOMATLIK ASOSLARI Ko'p Uchraydigan Kasalliklar Archive by category "Isitma"\nБолада ИСИТМА! Нима қилиш керак?\nДоктор Джанис Салливан (профессор, педиатр ва клиник фармацист) иситма аслида бизга душман эмаслигини таъкидлайди. Доктор Салливан таъкидлашича, иситма бу организмнинг инфекцияларга қарши бўлган курашидир. Бадан ҳарорати кўтарилганда организмда инфекциялар билан курашувчи оқ қон доначалари ҳам кўпаяди. Бу оқ қон доначалари вирус ва бактерияларга қарши тинимсиз курашади. Агар иситмани сунъий равишда…


Тарим кўлини тикладик, Оролни ҳам қутқарамиз\n20.09.2019 Жамият docx форматида юклаб олиш (315,2 kb) pdf форматида юклаб олиш (879,8 kb) чоп этиш\n“Орол фожиаси оқибатларини юмшатиш бўйича ҳамкорликдаги ҳаракатлар: янгича ёндашувлар, инновацион ечимлар ва инвестициялар” мавзусидаги халқаро конференциядан онлайн хабар.\nОрол масаласи, унга кўмак бериш ва тиклаш чораларини қидириш борасидаги суҳбатлар жараёнида қизиқарли фикрлар айтилмоқда. Улар орасида бир тажриба эътиборимизни тортди.\nБизда ҳам Тарим йирик кўли бўлиб, у 1970 йилларда қурий бошлаган ва 60 фоиз ўсимлик дунёси нобуд бўлган эди, – дейди Хитой фанлар академиясининг Синьцзян бўлими вице президенти Чэнь Си. – Ана шунда 2001-2015 йиллар давомида олиб борилган изланишларимиз самарасида уни тиклашга эришдик. Ҳозирда ундаги ўсимликлар дунёсини тиклаб, кичик кўл барпо этдик.\nИлмий жамоамизнинг ана шу тажрибасини янада кенгайтириб, уни инновацион янгиликлар билан бойитган ҳолда Оролни ўрганишни бошладик. Ва бу борада лойиҳани амалга ошириш ниятидамиз.\nАгарда Оролни кузатадиган бўлсак, унинг асосий муаммоси биохилма-хилликнинг йўқолиб бориши, ернинг шўрланиш даражаси ошиб, уни туз босгани деб айтиш мумкин.1979-2015 йилларни кузатадиган бўлсак, Туркманистон ва Ўзбекистон ҳудудида ерларнинг туз босиш даражаси ортиб бормоқда. Туз келтирадиган хавф тобора ортиб, унинг ҳудудлари йил сайин кенгайиб бормоқда. 2000-2016 йиллар мисолида айтадиган бўлсак, туз бўронлари олдинроқ йилига 15 марта бўлса, энди 25 марта кузатилмоқда.\nТуз келтирадиган хавф жуда кўп бўлиб, у туфайли сув парланиб, ўсимликлар дунёси камайиб, аҳолининг соғлиғи ёмонлашиб боради. Лойиҳамизда учувчисиз самолётлар ёки дронлардан фойдаланиш орқали туз бўронларига барҳам бериш, сувнинг тежашни янги усулларини ўрганиш ва ишлаб чиқиш эътиборимизда бўлади.\nСайёра Шоева, Фарҳод Абдурасулов (сурат), ЎзА\nКўришлар сони: 483\nЭлектрон почта: info@sovminrk.gov.uz\nОнлайн фойдаланувчилар сони: 25


Қишлоққа иш келадиган бўлди\n01 декабр 2020, Тошкент вақти: 16:11\nНорасмий манбаларга кўра¸ қишлоқда ишсизлик даражаси 70-80 фоизни ташкил этиши боис қишлоқ ҳаëти қашшоқликнинг ўзига хос синонимига айланиб бормоқда.\nЎзбекистонда қишлоқ аҳолисини иш билан таъминлашга қаратилган давлат дастури қабул қилинди. Эндиги гап бу ишларнинг тирикчиликка етадиган даромад олиб келиш-келмаслигида қолди.\n"2009 йили Ўзбекистон қишлоқларида 544 мингта иш жойи ташкил қилиниши керак".\nБу вазифа "Қишлоқ тараққиёти ва фаровонлиги йили" давлат дастурида белгилаб қўйилган, деб хабар қилди куни кеча Regnum ахборот агентлиги.\nЯрим миллиондан зиёд қишлоқликни иш билан таъминлашга қаратилган мазкур дастурни ҳаётга тадбиқ этиш учун 192 миллиард 269 миллион сўм сарфланиши режалаштирилган.\nДастур юзасидан бир қатор расмий идоралар билан боғландик, албатта. Бу ҳақда кейинроқ айтармиз.\nҲозир эса, ўша қарийб ярим миллион иш жойининг потенциал эгалари – оддий қишлоқликлар билан ўтказганимиз суҳбатлар мазмунига эътиборингизни тортмоқчиман.\nАндижон вилоятидаги қишлоқлардан бирида истиқомат қилувчи Даврон аканинг фикрича, ҳукумат қишлоқ жойларида янги иш жойларини ташкил қилишга бел боғлаганинини, албатта, олқишлаш керак, чунки\n- Ерларни бўлиб берган фермерлар ҳам қисқариб¸ олдин 200 та одам ишлаëтган ерни 50 та одам ишлайдиган ҳолатга олиб келиб¸ ишлаб турган одамларнинг ўзига иш йўқ.\nҚишлоқда бир завод қурилмаса¸ фабрика қурилмаса. Улар далага чиқиб ишлайман деса¸ уларни ҳам фермер ишлатадида. Фермер чақирмаса¸ қанақа қилиб чиқиб ишлайди.\nҚишлоқда¸ 20-30 та одам дарс берадиган мактабни ҳисобга олмаса¸ фермерларнинг қўлидан бошқа ишлайдиган ер йўқ¸ дейди Даврон ака.\nДемак, бу масалада ҳукумат билан оддий ўзбекистонликнинг позицияси бир хил: янги иш жойлари яратиш керак.\nБироқ, масала ечимига қолганда, қишлоқликлар бошқачароқ фикрда.\nМасалан, 544 минг иш жойидан 140 мингтаси аҳолига хизмат кўрсатиш муассасалари: ошхона, сартарошхона, ҳаммом кабиларни очиш билан яратилиши назарда тутилган.\nАндижонлик суҳбатдошимизнинг айтишича, у яшайдиган қишлоқда сартарош ҳам, этикдўз ҳам етарли.\n- Биз яшаб турган ерда ўзи 4 мингта аҳоли яшайди. Тўртта сартарошхона бор. Яна қанақасига 4-5 та сартарошхона қуриш мумкин? Янги туғилган чақалоқдан то 90 ëшга кирган одамга қадар 4 мингта одам бўлса.\nҲаммом энди билмадим. Ўзи уйда ëқиш учун газ йўқ¸ ҳаммомга қаердан газ бўлади.\nЭтикдўзлар ҳам 2-3 та. Ўшаларнинг ўзига ҳам ямаладиган нарса зўрға чиқади.\nКийимга келсак ҳам¸ одамлар ҳозир бозордан Хитойнинг нарсасини олиб кийишаяпти. Қимматбаҳо мато олиб тиктирадиган ҳам йўқ. Ўзи пулни зўрға нонга эплаяпмизку¸ қанақа қилиб кийим тиктириб киямиз¸ дейди андижонлик суҳбатдошимиз.\nЯна бир суҳбатдошимиз, Собиржон Риштон туманидан. Унинг айтишича, янги иш жойларини ташкил қилиш масаласига комплекс ёндошилмаса, давлат дастуридан самара чиқиши қийин.\n-Ўзи қишлоқда свет¸ газ бўлмаса¸ нима кераги бор? Масалан сартарошхонада сочни фақат қайчи билан олмаса керак. Унинг қанақадир соч оладиган аппарати бўлиши керак. Бу аппарат свет бўлмаса ишламайди. Буни қилиш учун олдин қишлоқда шароитни яратиб қўйиш керак. Бўлмаса¸ осмондаги орзуларни орзу қилишнинг кераги йўқ¸ дейди риштонлик Собиржон.\nЯнги иш жойлари ташкил қилишга оид давлат дастурида ошхонаю сартарошхоналар қуриш ҳақидагина гап кетаётгани йўқ, албатта.\n544 минг иш жойидан 70 мингтаси касаначилик ҳисобидан яратилиши назарда тутилган. Риштонлик суҳбатдошимизга шу ҳақда ҳам айтдик. Жавоби мана бундай бўлди.\n- Ўзи Риштонда кулоллар кўп. Заводлар синган. Агар заводлар тикланадиган бўлса¸ қолганлар уйида ишлаб¸ заводнинг ҳисобига қандайдир пул ўтказиб туриши керак шекиллида. Бунга кулоллар рози бўлмайди¸ дейди Собиржон.\nҚўқон яқинидаги қишлоқлардан бирида истиқомат қилувчи Ёрқинжон ҳар йили 9 – 10 ой Россияда ишлайди. Шу кунда у ўз қишлоғида. Ёрқинжон билан суҳбатлашар эканмиз, муаммонинг ечими бошқа томонда эканлигини тушунгандай бўлдик.\nРиштонлик Собиржон ҳам, қўқонлик Ёрқинжон ҳам бир нарсани айтди: излаган одам шу кунда ҳам, 544 мингта янги иш жойи яратилмай туриб ҳам, иш топиши мумкин.\nҚўқонлик Ёрқинжондан эшитинг:\n- Иш борликка бор.\nОзодлик: Мана иш борликка бор деяпсиз. Шахсан сиз учун қанақа ишлар бор?\n- Қурилишда ишлашим мумкин ëки бир уйда ғишт теришми¸ сувоқ қилишми хусусий ишлашим мумкин. Мана шунақа ишлар бор.\nОзодлик: Қурилишда иш бор деяпсиз. Эртага борсангиз сизни ишга қабул қиладими?\n- Қилади. Дейлик кўчада ғишт териш 30 сўм бўладиган бўлса¸ у ерда арзонроқ бўлади. Иш бор лекин арзонда. Сизга 10 сўмдан¸ 15 сўмдан бериши мумкин. Ойликка келсак¸ маълум бир тўхталиш бўлади. Мен ҳам ишлаб кўрганманда. Берадию¸ чўзилади.\nСуҳбатдошларимиз айтганларидан келиб чиқсак, баъзи хулосалар қилиш мумкин.\nРиштонлик Собиржоннинг айтишича, янги иш жойларини яратишга киришиш масаласига комплекс ёндошиш, яъни аввал қишлоқ инфраструктурасини такомиллаштириш керак.\nҚўқонлик Ёрқинжоннинг айтишича, Ўзбекистоннинг қишлоқларида шу кунда ҳам иш мутлақо йўқ эмас. Муаммо – тўланаётган ҳақнинг ўта озлигида, боз устига ўз вақтида берилмаслигидадир. Шунинг учун ҳам миллионлаб ўзбекистонлик Россияда ишлаб юрибди.\n"Қишлоқ тараққиёти ва фаровонлиги йили" давлат дастурини жойларда амалга ошириш бошландими?\nЯнги иш жойи яратиш учун қишлоқлик кредитни кимдан ва қандай шартлар асосида олади?\nБу саволлар жавобига қизиқиб, Фарғона вилоят Бувайда тумани ва Тошкент вилоят Чиноз тумани ҳокимликларига, мазкур дастурни молиялаштиришга жалб этилган муассасалардан бири - Микрокредитбанкка қўнғироқ қилдик.\nУччала идорада ҳам телефон гўшагини масаладан бехабар одам кўтарди. Хабардорларини эса топиб бўлмади.


22 октябр 2020, Тошкент вақти: 16:56\nТошкент шаҳри ҳокими Жаҳонгир Ортиқхўжаевга тегишли “Artel” ширкати монополия сари интилишда расман сиёсий суянчиққа эга бўлди (www.kun.uz, 14 октябрь). Бу ҳақда Олий Мажлис Қонунчилик палатаси депутати Расул Кушербаев маълум қилган.\n“Artel” монополист эмаслигига ишонгимиз келади, ҳақиқатан де юре у монополист эмас ва бунга интилмаяпти, бироқ де факто интиляпти. Буни импорт маҳсулотларига қўйилаётган турли тўсиқ ва оширилган божлар мисолида кўрса ҳам бўлади… Куни кеча “Artel” “Миллий тикланиш” партиясини танлаганини англадим, партия эмас, “Artel” танлади ва монополия сари интилишда расман сиёсий “криша”га эга бўлди. Энди лоббизм билан расман шуғулланиш ва қонунчилик орқали де юре монопол бўлишга ҳаракат қилиш имконияти пайдо бўлди”, дейди Р.Кушербаев.\nДепутатга кўра, монополия шароитида бир инсон ёки бир гуруҳ шахсларнинг бойиши, яхши яшаши учун бошқалар қурбон қилинади. Монополия эркинликни чеклайди, рақобатни ўлдиради, ривожланишни ортга қайтаради, у жамиятни иқтисодий қулликка етаклайди.\nР. Кушербаевнинг мазкур баёнотига “Миллий тикланиш” партияси муносабат билдириб, уни “кундошона муносабат” ва “сиёсий жазава”да айблади.


Жанаўзендаги КEЗБИ заводида содир бўлган ёнғинда ишчи ҳалок бўлди\n15 июнга ўтар кечаси Жанаўзен шаҳрида «Озенмунайгаз» тоғ-кон корхонаси пудратчиси КEЗБИ компаниясининг ишлаб чиқариш майдончасида нефть қудуқларини таъмирлашда фойдаланиладиган агрегатор ёниши оқибатида 43 ёшли юк кўтарувчи ҳайдовчи ҳалок бўлди.\n– “14 июнь куни соат 23:50да Қорақиян тумани, Жанаўзен шаҳридан 40 км узоқликда, «Озенмунайгаз» АЖ НГДУ-2 49-гуруҳ блоки ҳудудида 9180-сонли қудуқ нобуд бўлгач, АПРС-40 кўтариш мосламаси ёниб кетди. 15 июнь куни соат 00:51да ёнғин ўчирилди. Ёнғин содир бўлган жойда куйган жасад топилган. Ёнғин келиб чиқиш сабаблари аниқланмоқда”, — деб хабар қилди Манғистау вилояти Фавқулодда вазиятлар вазирлиги.\nҲодисада ҳалок бўлган шахс Бейнеу туманида яшовчи Эсен Абилхонов эканлиги маълум бўлди. КEЗБИ компаниясининг таъкидлашича, ҳуқуқни муҳофаза қилиш идоралари ҳозирда ишнинг ҳолатларини ўрганмоқда ва "нима бўлганининг аниқ сабаблари" ҳақида гапира олмайди.\nКEЗБИ компаниясининг собиқ ходими Нурсултон Нуримов Facebookдаги саҳифасида воқеа жойидан олинган видеони жойлаштирди. Видео билан боғлиқ постга Нуримов “меҳнат хавфсизлиги кузатилмаяпти, жиҳозлар ҳаммаси эски” деб ёзган. У, шунингдек, "ҳокимият қулоқ солмаётганини" айтди.\nВидеотасвирда бўлинма ва инсон танаси аланга ичида қолганини кўриш мумкин. “Учинчи бригаданинг ҳайдовчиси ёниб кетган” деган овоз ҳам эшитилади.\nКEЗБИ компанияси директори Эржан Кезбаев Азаттйк нашрига берган изоҳида, у "ускуналарни эски деб ҳисобламаслигини" айтди, чунки унинг сўзларига кўра, Эсен Абилханов ишлаган блок 2014 йилда ишлаб чиқарилган. Шунингдек, у КEЗБИ компанияси ишлаб чиқаришида ҳеч қачон бундай фожиа бўлмаганини қўшимча қилди.\nАввалроқ, нефть қудуқларини таъмирлаш билан шуғулланувчи «Озенмунайгаз» кон корхонаси пудратчиси КEЗБИ компанияси ходимлари иш ҳақини ошириш ва «Озенмунайгаз»га қўшишни талаб қилиб, қарийб бир ой иш ташлашган эди.\nУшбу корхонанинг ўнлаб ходимлари музокаралар ўтказишни талаб қилиб, пойтахтдаги Меҳнат вазирлиги биноси ва «КазМунайГаз» ширкати идораси олдида қарийб бир ҳафта кўчада бўлишди.\nХодимлар шикоят қилганидан сўнг, Меҳнат вазирлиги комиссия тузди ва у КEЗБИ компаниясига текшириш учун юборилди. Ҳозирча текширув натижалари ҳақида хабарлар йўқ.


Янги уйғониш фасли – Jurnalist\nЯнги уйғониш фасли\nR S2020-01-03T09:22:10+05:003 Yanvar, 2020|Умумий янгиликлар|\nУчинчи минг йилликнинг дастлабки йигирманчи йилига ҳам етиб келдик. Сўнгги уч йил ичида кечган умримиз Ўзбекистоннинг янги тарихи саҳифаларига айланди. Азизиддин Насафий ҳазратлари уқдирганидек, дунё ўзи шундай: тинимсиз ҳаракатда, айланишда, тўлқин янглиғ гоҳ авжланиб, гоҳ сокин тортиб, бир ҳолатдан иккинчи ҳолатга ўтишда, воқеа-ҳодисалар, бурилишу янгиланишлар занжири бир-бирига уланишда, бир бирини тўлдиришда, тун қоронғулиги тонгги шафаққа ўрин беришда, ногаҳоний довулдан сўнг майин шабада эсишда давом этаверади. Бу мангу илоҳий тартиботга ҳеч нарса таъсир ўтказа олмайди.\nИнсон ҳар янги йилни, ҳар ёруғ кунни, ҳар янги фаслни умид билан кутиб олади. Дуога қўл очиб, яратган Эгамдан эл-юртга тинчлик, болаларига ризқ-насиба сўрайди\nИккита жаҳон уруши, ядро қуролининг кашф этилиши, қирғин-барот жанглари, аёвсиз босқинчилик, шўроларнинг ялпи даҳрийлик сиёсати, миллий ва диний туйғуларнинг оёқости бўлиши каби иллатлар тарихга кўчган иккинчи минг йилликда қолиб кетади, одамзот янги асрга руҳан покланиб, ақл-идроки, фаҳм-фаросатини чархлаб, маънан комилликка интилган ҳолда ўтади, йўл қўйилган хато ва янлишишлардан хулоса чиқаради, ўзини, она заминни, сув ва ҳавони, бошига соябон бўлиб турган беғубор осмонни пок тутади, қуролланиш пойгаси жиловланади, тўпларнинг оғзига кабутарлар ин қуриб, шу ерда бола очади, бундай қилмаса, ўзи ҳалок бўлади, деб ўйлаган эдик.\nТаассуфки, бундай бўлмади. Дунё мураккаблашиб бормоқда, инсон ўзи ўтирган дарахт шохига арра тортиш (Эркин Воҳидов), ўзи ва болаларини тўйдираётган ерни заҳарлаш, океан сувларини чиқиндиларга тўлдириш каби хатти-ҳаракатлари билан тубсиз жарлик сари яқинлашиб келмоқда. Буни ер ўпирилишлари, сув тошқинлари, неча минг йиллик ўрмонларнинг ёниб кулга айланаётгани, абадий музликларнинг эриши, сув сатҳининг кўтарилиши ва бошқа кўплаб фалокатларда яққол кўриш мумкин.\nФақат шу эмас. Бўлинган дунёни қайта бўлаклаш, иқтисод ва сиёсатда якка ҳукмфармолик қилиш ниятлари, ирқий, диний можаролар “совуқ уруш” сиёсати пайтидагидек шитоб билан, янада кучли суръатда давом этмоқда. Қуролларнинг мисли кўрилмаган янги турлари, жумладан, психологик таъсир воситалари, оний сафо, кайфият бахш этувчи, оқибатда эса энди-энди катта ҳаёт остонасига келаётган, қалби орзу-умидларга тўла ёш авлоднинг хону-монини куйдирувчи ҳидлагичлар пайдо бўлди. Бу овозсиз қуроллар асосан ёшларни нишонга олаётгани ғоят ташвишлидир. Бугун бутун инсоният — каттаю кичик, ўғрию тўғри, олиму золим, қаттолу донишманд шундай бир замонда ёнма-ён, бир сайёра, бир қайиқда яшамоқда. Макон, бешик ва осмон битта экан, бошқача яшашни тасаввур этиш мумкин эмас. Шундай шароитда ўзликни сақлаб қолиш, фарзандларни илм-маърифатга йўналтириш, уй қуриш, боғ яратиш, келажак наслларнинг насибасини қирқмаслик олдимизда турган энг муҳим вазифа, виждон ва имон ишидир.\nЎтган аср адоғида Ўзбекистон миллий мустақилликка эришди. Ўта қалтис пайтда тақдиримизни ўз қўлимизга олдик. Кўплар “башорат” қилганидек, Ўзбекистон йўлини йўқотиб қўймади, диний ва миллий қобиққа ўралиб олмади, эшик-деразаларини ёпмади, дарвозаларни тамбаламади, маҳдудликка берилмади, аксинча, маърифий дунёга, илм-тафаккурга, замонавий ривожланишга, очиқлик ва бағрикенгликка, яхши қўшничиликка юз тутди. Миллатнинг асрлар давомида шаклланган тарихий тажрибаси, юксак инсоний фазилатлари қўл келди, шуларга суяниб, режалар тузилди. Тўғри йўл ва ечимларни излаш, ички имкониятларни ишга солиш, бошқарувни янгилаш, собиқ тузум қадриятларидан воз кечиш ҳаракатлари билан ўтди бу йиллар. Кўзлаган мақсадларимизга тўла эришмаган бўлсак-да, ҳарқалай, дунё кенгликларига чиқдик, тинчлик-тотувликни, аҳил-иноқликни сақлаб қолдик, ортга қайтмадик, гоҳ сусайиб, гоҳ тезлашиб, излаб-қидириб яшашда давом этдик. Шу аснода бугунги янги бурилиш нуқтасига етиб келдик.\nЙиллар занжири узилмайди. Кимдир уларни бир-бирига ўхшаш вақт ҳалқачалари дейиши ҳам мумкин. Аммо, моҳиятан қараганда, ҳеч бир инсон, ҳеч бир кун, ой ёки йил бир-бирига айнан ўхшамаганидек, вақт халқачалари ҳам бир-биридан фарқ қилади. Ўтган, ўтаётган умримизнинг ҳар куни ўз хирмони ва тарозисига эга. Буни сезмаслик мумкин эмас.\nКейинги уч йил ичида, дунё ҳамжамияти расман эътироф этаётганидек, Ўзбекистон моҳиятига кўра неча ўн йилликларга тенг миллий ривожланиш йўлини босиб ўтди. Бу йўл Президент Шавкат Мирзиёевнинг янги халқчил сиёсатидан, мамлакатда юзага келган ижтимоий-иқтисодий, маънавий-психологик ҳолатни реал баҳолашдан, танқидий мушоҳадаларга йўл очишдан бошланди. Янги сиёсатнинг бош мақсади халқ билан мунтазам 4 мулоқотда бўлиш, уни тинглаш, муаммоларини ҳал қилиш, биз билан бир минтақада яшаб келаётган, суви сувимизга, йўли йўлимизга, ери еримизга туташ, миллий ва диний қадриятлари, урф-одатлари бир қўшнилар ўртасидаги йиллар, асрлар синовидан ўтган ҳамкорлик алоқаларини тиклаш, ўзаро меҳр-оқибат кўрсатиш, йўлларни сунъий тўсиқлардан тозалаш, асоссиз таъқиқларни, кўринмас “қора рўйхат”ларни бекор қилиш, қонун бузилишлари, мансаб ваколатларини суистеъмол қилишга йўл қўймаслик каби эзгу мақсадлардан иборат эди.\nБир сўз билан айтганда, халқимизнинг буюк салоҳиятини, улуғ тарихимизни, дунё тамаддунини ҳамон машъала янглиғ ёритиб келаётган маънавий меросимизни жаҳонга олиб чиқиш, илм-маърифатда миллий курашимиз қоидалари каби ҳалол баҳсга киришиш, тафаккур майдонида ўзликни намоён этиш фурсати аллақачон етиб келган эди.\nБу тарихий жараённи бошлаш учун, биринчи навбатда, жамиятда соғлом маънавий муҳит, ижтимоий адолатнинг қарор топишига ишонч руҳини юзага келтириш, бутун вужуд, онг-тафаккур билан ишга киришиш, тадбиркорлик ва ишбилармонликни мамлакат миқёсида умумхалқ ҳаракатига айлантириш зарур бўлади. Жамиятнинг ҳаракатсиз мурватларига жон ато этиш, фикр, мудроқлигига барҳам бериш учун ўзида бугунги кун руҳиятига мос мақсадларни акс эттирувчи ҳаётбахш шиорлар эҳтиёжи пайдо бўлганди. Янги раҳбарнинг “Одамлар давлат идораларига эмас, давлат идоралари одамларга хизмат қилиши керак”, “Одамлар бой бўлса, давлат ҳам бой бўлади”, “Юртдошларимиз ўз умридан бугун рози бўлиб яшашлари зарур”, деган даъватлари ана шу маънавий бўшлиқни тўлдирди, янги Ўзбекистоннинг янги қадамлари маъно-моҳиятини белгилаб берди.\nОрадан атиги уч йил ўтди. Бугун мамлакатимиз ижтимоий-сиёсий ҳаётида, халқаро алоқаларда, маданият ва маънавиятда, мактабгача тарбия, олий ва ўрта махсус таълим тизимида, туризм ва спорт соҳаларида амалга оширилаётган ислоҳотларнинг самаралари, Ўзбекистоннинг тинч, бехавотир мамлакат сифатида эътироф этилиши, иқтисодимизнинг ишончли қадамлари, ёшларимиз эришаётган оламшумул ютуқлар, халқаро инвесторлар учун яратилаётган имкониятлар Ўзбекистон чин маънода янги уйғониш фаслига, ўз тарихининг энг шонли, залворли саҳифаларига яқинлашаётганидан, “Миллий тараққиётдан — миллий юксалишга” ғояси асосида тараққиётнинг янги босқичига ўтаётганидан далолат беради.\nБу — шунчаки фикр эмас. Мамлакатимиз иқтисодиётида, ижтимоий-сиёсий ҳаётимизда, жаҳон ҳамжамияти сафидаги ўрнимизда, одамлар онг-шуури, турмуш тарзида юз бераётган ўзгаришларни дунё ҳайрат ва ҳавас билан кузатиб турибди, нуфузли минбарларда эътироф этмоқда. Ўзбекистоннинг яхши қўшничилик сиёсати дунёга ёйилмоқда.\nУлуғ Конфуций “Умрида йиқилмаган киши буюк эмас, неча бор йиқилган, аммо ўрнидан шахд билан туриб, ўзига ишонч билан олдинга интилган одам буюкдир”, деган экан. Унинг яна бир фикри шуки, йўлга мақсадсиз чиққан инсон, шубҳасиз, фалокатга йўлиқади. Биз бугун ўтган йўлимизни, эришган ютуқларимизни, йўл қўйган хато-камчиликларимизни холис баҳолаб, уларни қайта такрорламаслик тадоригини кўриб, аниқ мақсад билан олдинга интилмоқдамиз. Ўзбекистон раҳбарининг янги сиёсати минтақа ижтимоий-сиёсий ҳаётига ҳам ижобий таъсир кўрсатмоқда. Бу сиёсат Ўзбекистонни бир вақтлар илм-фан тараққиёти бобида дунёга муаллимлик қилган улуғ аждодлармиз руҳи ва меросига яқинлаштирмоқда.\nДавлатимиз раҳбари ёзувчи ва шоирлар, адабиётшунос олимлар, ёш ижодкорлар билан учрашув чоғида бу босқичда маданият, маънавият, хусусан, бадиий адабиёт зиммасига ғоят масъулиятли вазифа юкланишини, шу мақсадда мамлакатимизда Президент мактаблари, атоқли шоир ва адибларимиз номлари билан аталадиган ижод мактаблари ташкил этилганини, бу мактабларда ўқиган болалар эртага Ватанга, оилага хиёнат қилмаслигини таъкидлаб, “Адабиётсиз иқтисодиёт ҳам, маънавият ҳам бўлмайди. Ҳар қанча бойлик китобсиз, билимсиз узоқ яшамайди”, деди.\nХудди шундай. Бизга бугун янги дунёвий, иқтисодий, сиёсий-маърифий тафаккур зарур. Буни ҳаммамиз ҳис этиб турибмиз. Аммо, ҳаммамиз бирдек яхши билишимиз зарур бўлган бир ҳақиқат шуки, дунё дунё бўлганидан бери инсоният бу фазилатларни ёзма адабиёт орқали эгаллаб келган. Бугун, эртага ҳам шундай бўлади. Бошқа йўл йўқ. “Ҳамма илм компьютерга жойлашади, китоблар, газета-журналларнинг умри тугайди, қоғозга ҳожат қолмайди” дея, телевидение кашф этиланида, мана энди театрларнинг умри тугайди, деганлар каби янглишадилар. Компьютер асри ҳаётимизга дунёни англаш, хабардорлик даражамизни ошириш, фаолиятимиз самарадорлигини таъминлаш билан боғлиқ яна кўп янгиликлар олиб киради. Бу — исбот талаб қилинмайдиган ҳақиқат. Аммо инсониятнинг буюк ихтироси бўлмиш китоб ва журналларнинг инсон онг-тафқаккурига таъсири мутлақо ўзгачалигини унутмаслигимиз керак.\nАдабиётнинг устоз Абдулла Қаҳҳор аниқ чамалаган қудратли кучи бугун фақат бир мамлакат ёки бир минтақада эмас, ер юзида инсон тақдирини, унинг бу ёруғ оламда яшаб қолиш-қолмаслигини ҳал қила оладиган халоскор омил бўлиб турибди. Унинг олдига қўйилаётган вазифа фақат шу эмас. Улуғ адиб Чингиз Айтматов катта хавотир билан ёзганидек, дунёнинг бугунги маънавий-ахлоқий қиёфаси олдида энг катта ва оғир вазифа — инсонни инсон мақомида сақлаб қолиш бўлиб қолди. Адабиёт шу тўғонни енгиб ўтиши керак. Чинакам адабиёт ўтмишда бу ишни кўп бор уддалаган, бугун ва эртага ҳам уддалай олади.\nҲар бир мамлакатнинг маънавий-ахлоқий оламини адабиётга муносабат, китобхонлик даражасига қараб ҳам аниқлаш мумкин. Дунёнинг мана-ман деган давлатлари молиявий инқирозга юз тутиб, иқтисодий муаммолар гирдобида қолаётган бир пайтда Ўзбекистон пойтахтида китобхонларга атаб муҳташам зиё маскани, адиблар хиёбони қурилгани, Ислом цивилизацияси маркази қад ростлаётгани, Ўзбекистон Ёзувчилар уюшмаси ўз биноси ва боғига эга бўлгани, ижодкорлар учун уй-жой, дам олиш масканлари қурилаётгани, адабиёт оламига кириб келаётган ёш ижодкорлар ҳар жиҳатдан қўллаб-қувватланаётгани бежиз эмас, албатта. Чунки, қадим-қадимдан илм-маърифатга, зиёга интилган ва бу борада дунёни ҳайратга солган халқмиз. Аллома аждодларимиз эришган оламшумул ютуқларнинг бош сабабчиси китоблардир. Улар ёшликдан мутолаага берилишган. Шундай экан, хонадонларимизни, фарзандларимиз онг-шуурини китоблар саҳифаларидаги бебаҳо ҳикматлар билан безашга эътиборли бўлайлик. Ота-онасини китоб ўқиётган ҳолда кўрмаган боланинг китобга меҳр қўйиши анча қийин кечади.\nКитоб инсониятнинг буюк ихтироси. Унинг қудратини фақат қуёшнинг қудратигагина қиёслаш мумкин. Шунда ҳам, инсон қалбини ёритиш фақат китобнинг қўлидан келади, холос. Шундай китоблар борки, улар сени оҳанрабодай ўзига тортади, умринг йўлларида беминнат ҳамроҳингга айланади, қайта-қайта ўқийсан, ўқиганинг сари ақл-шууринг тўлишиб боради, ўзинг учун муҳим нарсаларни кашф этаверасан ва бу жараён ҳеч қачон ниҳоясига етмайди. Бинобарин, яхши китобларни бир марта ўқиш билан кифояланиш керак эмас. Унинг мўъжизалиги шундаки, ҳар гал ўқиганингда у сенга маъно хазинасининг янги қатларини очаверади.\nБундан англашиладики, мамлакатда китобхонлик маданиятини янада ривожлантириш, ўзбек адабиётининг энг сара асарларини дунёга олиб чиқиш, жаҳон адабиёти дурдоналарини ўзбек тилига ўгириш, дунё мамлакатлари билан адабий алоқаларни кенг йўлга қўйиш, бадиий таржима маҳоратини ошириш, бу эзгу ишга қўл ураётган ижодкорларни қўллаб-қувватлаш бугун ҳар қачонгидан ҳам аҳамиятли вазифадир.\n«Жаҳон адабиёти» журнали бош муҳаррири.


Жиззах олий ҳарбий авиация билим юрти фаолиятининг Қарши шаҳрида тубдан қайта ташкил этилиши ўтган 2019 йилда мамлакатимиз мудофаа тизимида амалга оширилган энг муҳим воқеликлардан бири бўлди.\nТаъкидлаш жоизки, бугунги тезкор ва шиддатли, фан-техника юқори ривожланган даврда ҳар қандай мамлакатнинг қуролли кучлари таркибида ҳаво қўшинлари асосий ва ҳал қилувчи аҳамият касб этади. Шундан келиб чиққан ҳолда мустақиллик йилларида Қуролли Кучларимизнинг энг юқори манёврланган қўшин турларидан бири ҳисобланган Ҳаво ҳужумидан мудофаа қўшинлари ва Ҳарбий ҳаво кучлари ҳамда Қуруқликдаги қўшинларнинг вертолёт авиациясини янада такомиллаштириш, қўшинларни энг замонавий ҳарбий авиация техникалари билан таъминлаш ҳамда соҳа учун профессионал кадрлар тайёрлаш бўйича кенг қамровли ишлар амалга оширилди.\nЖумладан, 1994 йилда Жиззах олий ҳарбий авиация билим юрти ташкил этилиб, мазкур муассасада миллий армиямиз учун ҳарбий учувчилар, ҳарбий авиация техникаларига хизмат кўрсатувчи малакали мутахассислар тайёрлана бошланган эди. Ўтган йиллар давомида ушбу олий ҳарбий билим юртини битириб чиққан кўплаб мутахассислар бугун миллий армиямиз сафларида муваффақиятли фаолият олиб бормоқда. Шу билан бир қаторда, курсантларнинг ўқишини бевосита кўпроқ амалиёт билан уйғунликда ташкил этиш эҳтиёжи юзага келаётган эдики, айни жиҳат Жиззах олий ҳарбий авиация билим юртини бу борада жуда катта имкониятларга эга бўлган Қарши шаҳрига кўчирилиш эҳтиёжини юзага келтирди. Хусусан, Президентимиз Шавкат Мирзиёев 2018 йилнинг 28-30 январь кунлари вилоятимизга ташрифи чоғида Қарши туманидаги Хонобод ҳарбий аэродромида бўлиб, ҳарбий учувчилар тайёрлаш, уларнинг амалий машғулотлар олиб боришида объектнинг имкониятларидан самарали фойдаланиш мақсадида Жиззах олий ҳарбий авиация билим юртини Қарши шаҳрида қайта ташкил этиш таклифини илгари сурганди.\nШундан сўнг Қарши сержантлар тайёрлаш мактаби негизида олий ҳарбий авиация билим юрти ташкил этилиши белгиланиб, бу ерда кенг кўламдаги қурилиш-бунёдкорлик ишлари амалга оширилди. Қисқа фурсатда объектнинг ўқув корпуси ва ёрдамчи бинолари замонавий кўринишга келтирилиб, масканда юксак маҳоратли мутахассислар тайёрланиши учун барча шарт-шароитлар яратилди. 2019 йилнинг сентябрь ойидан эса Ўзбекистон Республикасининг олий ҳарбий авиация билим юрти Қарши шаҳрида фаолият бошлади.\n- Бу ерда курсантларнинг ўз касб сирларини пухта ўзлаштириши, шу билан бир қаторда, яшаши, бўш вақтини мазмунли ўтказиши, спорт билан шуғулланиши учун барча имкониятлар аъло даражада яратиб берилган, - дейди билим юрти бошлиғининг тарбиявий ва мафкуравий ишлар бўйича ўринбосари Меҳриддин Қўчқоров. - Очиқ ва ёпиқ спорт мажмуалари, шинам ва бой кутубхона, ўқиш заллари, компьютер хоналари, хуллас, барча шарт-шароитлар муҳайё.\nЯна бир муҳим жиҳати, билим юртига машғулотлар олиб борилиши учун энг замонавий русумдаги ўқув-тренажёрлари келтирилган. Улар турли шароитда, турли ҳолатларда душманга қарши ўт очиш, жанг олиб бориш кўникмаларини ошириш имконини беради.\n- Мисол учун, "Н-125" вертолётнинг ўқув-тренажёрини оладиган бўлсак, ушбу технология яқинда Франциядан жуда катта маблағ эвазига олиб келинган бўлиб, дунё миқёсида ҳам саноқли ҳарбий таълим муассасаларида бор, - дейди билим юрти ўқитувчиси Отабек Шоназаров. - Ушбу тренажёр ёрдамида ўрганувчи машғулот хонасига кириб, вертолёт бошқарувига ўтиради ва ўзини амалда ушбу техникани бошқараётгандек ҳис этади. Бунда барча майда деталларга қадар ҳақиқийси билан бир хил. Шартли полигон майдони эса махсус программадан танланади. Хоҳласа тоғ, хоҳласа саҳро ёки шаҳарни полигон майдони сифатида танлаш мумкин. Шундан сўнг учувчи ишга киришиб, берилган топшириқларни бажаради. Бу жараёнда ўрганувчи ўз хатоларини аниқ кўриб олади ва кейинги машғулотда уларни такрорламасликка ҳаракат қилади. Муҳими, бундай тренажёрларимиз жуда кўп ва уларнинг ҳар бири ўзига хос имкониятларга эга.\nАйни пайтда Олий ҳарбий авиация билим юртида ҳаво ҳужумларидан мудофаа қўшинлари ва ҳарбий ҳаво кучлари учун 7 та йўналиш бўйича мутахассислар тайёрланмоқда.\n- Ёшлигимдан ҳарбий учувчи бўлишни орзу қилардим, - дейди жиззахлик Алишер Жуманов. - Шу боис ўз мақсадим йўлида қатъий тайёргарлик кўрдим. Ўтган йили саъй-ҳаракатларим самара бериб, Ўзбекистон Республикаси олий ҳарбий авиация билим юрти курсантига айландим. Ҳозирда учувчилик сир-асрорларини пухта эгаллаяпман. Келгусида Ватанимиз сарҳадларини ҳаво ҳужумидан муносиб ҳимоя қиладиган жасур ҳарбий учувчи бўлмоқчиман.\n- Мен эса ҳарбий учиш аппаратлари ҳамда двигателларга техник хизмат кўрсатувчи муҳандис бўлишга қарор қилганман, - дейди андижонлик Раҳматуллоҳ Расулов. - Бу жуда масъулиятли вазифа. Боиси, ҳарбий учиш техникаларининг ҳар дақиқа шайлиги ва созлиги аввало муҳандиснинг билими, тажрибаси ҳамда ўз ишини қанчалик аъло даражада бажара олишига боғлиқ. Шу боис устозларим томонидан берилган ҳар бир вазифани қунт билан ўрганмоқдаман.\nАлбатта, истиқлолимиз абадийлиги, юртимиз тинчлиги, осмонимиз мусаффолиги кўп жиҳатдан ана шундай таълим муассасаларида тайёрланадиган етук мутахассислар, сарҳадларимизни муносиб ҳимоя этадиган аскар ва офицерларнинг масъулиятли хизматлари билан чамбарчас боғлиқ. Зеро, олий ҳарбий авиация билим юрти олдига қўйган мақсад ҳам соҳада ҳар томонлама етук кадрларни тайёрлашга қаратилган.


«Кобальт»ни олиб қочган кимса қўлга олинди,...\n10.11.2018 12:42 0 287\nИчки ишлар вазирлиги Жамоатчилик ва ОАВ билан алоқалар бошқармаси хабар беришича, шу йилнинг 5 ноябрь куни номаълум шахс Тошкент шаҳрининг Олмазор туманида жойлашган Республика Патологик анатомия маркази олидидаги автотураргоҳдан Э.Ж. га тегишли, қаровсиз қолдирилган «Кобальт» русумли автомашинани ҳайдаб қочган.\nКўрилган чоралар натижасида ушбу жиноятни Яккасарой тумани Қушбеги даҳасида яшовчи С.С. содир этганлиги аниқланиб, ушланган. Олиб қочилган машина эса Чирчиқ шаҳридан техник соз ҳолда топилиб, ўз эгасига қайтарилган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nўғрилик машина Тошкент шаҳри


20 сентябрь куни Тошкентдаги Миллий матбуот марказида ўтказилган матбуот анжуманида МСК раиси Бўритош Мустафоев бу йилги сайловда маҳаллий ва халқаро кузатувчилардан ташқари оммавий ахборот воситалари ходимлари ҳам кузатувчи мақомига эга бўлганини маълум қилган эди.\nШ.Қудратхўжаев журналистларга кузатувчи мақоми берилиши ҳақида кенгроқ тушунтириш берди.\n“Ҳақиқатан ҳам, ОАВ вакиллари сайловда кузатувчи сифатида иштирок этиши мумкин. Бу эса уларнинг нафақат жараённи ёритиши, балки унинг қанчалик холис ва қонуний ўтганига баҳо бериши учун ҳам имконият яратади. Уларнинг бу ҳақдаги фикрлари, албатта, бошқа кузатувчиларники каби МСК томонидан инобатга олинади”, деди Ш.Қудратхўжаев.\nМСКнинг сайлов кампанияси бошланганини эълон қилиш ҳақидаги қарорида сайлов округларида йиғилган овозлар миқдорини сарҳисоб қилиш жараёнида журналистлар иштироки тилга олинмаган.\nМатбуот маркази раҳбарининг сўзларига қараганда, овоз бериш якунларини ҳисоб-китоб қилиш жараёнида кимлар иштирок этиши, уларнинг ҳуқуқ ва мажбуриятлари қонунларда белгилаб берилган.\nШ.Қудратхўжаевнинг таъкидлашича, тўпланган имзоларнинг ҳаққонийлигини текшириш тегишли тузилмаларга юклатилган. Мана шу текширувлар жараёнида сохтакорликка йўл қўйилгани аниқланса, бу тузилмалар ўз хулосасини МСКга тақдим этади. МСК эса тегишли чора кўради. Бундай ҳолатлар ҳақида МСК очиқ ва ошкора маълумот бериб боради.\nҲозир баъзи маҳаллий ҳокимликлар вакиллари хорижий ОАВ ходимларига нисбатан бироз салбий муносабатда экани кўпчиликка сир эмас. Ш.Қудратхўжаев жойлардаги барча сайлов комиссиялари фаолияти хоҳ хорижий, хоҳ маҳаллий бўлсин журналистлар фаолияти учун очиқ бўлишини билдирди.\n“Албатта, беш қўл баробар эмас. Баъзи раҳбарлар орасида эски шўролар даврида бўлгани каби матбуотга муносабат сақланиб қолган. Аммо ҳозир бизда журналистлар билан мулоқот маданияти шаклланиб боряпти. Сайлов жараёнидаги эркинлик мана шу маданият шаклланишининг бир босқичи бўлади”, деди Ш.Қудратхўжаев.